text:
(Cibercuba) – Georgina Rodriquez y Cristiano Ronaldo a cuminsa cu nan vakantie cu nan 5 yiunan y hasta esun di mas chikito cu a nace den luna di April ultimo. E prome potret cu nan a ilustra ta esun cu nan tabata den nan jet priva sinta hunto cu tur nan yiunan rumbo pa disfruta di nan vakantie.
Cristiano Ronaldo ta mustra hopi contento unda cu e la post pa su mas di 455 miyon di siguidornan cu nan a tuma un vakantie cu nan yiunan pa por disfruta y tambe ta cu famia. Cristiano Ronaldo a yama e vakantie aki “ Vacaciones con Amor “. E pareha a dicidi di tuma e vakantie aki despues cu nan a pasa momentonan dificil di un perdida di un baby y tambe door di e momentonan dificil cu nan a pasa na momento cu nan a haya nan yiu muhe Bella Esmeralda. Te na e momentonan aki no sa na unda nan a bay di vakantie, pero loke ta sigur ta cu nan lo keda mustra paso pa paso nan destinacion di vakanti riba nan rednan social.


c: text/html

text:
Awe durante un conferencia di prensa, parlamentario sra. Jennifer Arends-Reyes ta papia di e diferente accion di scolnan, manera e punto di preocupacion y sosten pa e werkster. E ta bisa cu siman pasa den parlamento, un grupo a tuma curashi y trece e puntonan aki dilanti.
Un grupo di docente di EPI tambe ta bisa cu nan no a haya nan pago na tempo, cu nan lo haya e placa fin di luna of ora cu ta posibel. “Trabou di eseñanza ta exigi masga ohpi mas, dedicacion di docente y pagonan, no ta un trabou boluntario, nan mester voficera cerca minister pa asina haya nan pago y ta nan derecho.”
E parlamentario a bisa cu pa cada situacion cu tin manera e trahado cu ta den debentaha manera e parti cu ta baha nan beneficio of tuma otro decision cu na final ta pueblo tin cu bay paga pe, ta keda opcion di retira of sigui corta den enseñanza.
Ta keda incertidumbre di e Scol Paso Pa Futuro, cu e localidad na Irausquinplein caminda a bisa cu lo a bay pa Reina Beatrix, pero a haya cu e scol tambe ta drechando nan edificio bieu, e pregunta ta keda pa ken e edificio lo bira? E parlamentario a comenta.

robotstxt: allowed

filter: keep


text:
Rufo Wever
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Rufo Inocencio Wever (n. 8 di december 1917 na Oranjestad - f. 30 di december 1977 na Aruba) tawata un compositor y musico Arubano. E tabata e pionero di e musica y cultura moderno Arubano y un di e musiconan di mas grandi di Aruba.[1]
Biografia[editá | editá fuente]
Rufo Wever ta nace na Wilhelminastraat 33, Oranjestad, Aruba, e primogenito di e matrimonio di Shon Leonila Maria Annette Lampe Babijn y Civiles Marcial Wever Everts. E pareha tabata bin di famianan acomoda y Civiles Wever tabata un contratista, constructor di edificionan, di barconan y ebanista.Don Civiles Wever tabata tin un mente technico, pero tambe tabata gusta musica y tabata toca clarinet y cuarto.
Net prome cu Rufo Wever a cumpli 6 aña, Rufo a haña un simfonia di boca regalo y den un par di dia ela sorprende su famia cu e por a toca un cantica cu tabata na moda su mes y sin ningun ayudo. Su tata a keda masha impresiona y entusiasma y mesora a cumpra un piano y a contrata e conocido maestra di musica di Corsou, Shon Shishi Rodriguez Timmer pa siña Rufo e conocimentonan di musica en general. Manera cu Rufo a haña e piano e mes tabata practica ariba dje. Despues ela domina tamb clarinet, guitara, cuarto, accordion y saxofon.
Tempo cu Rufo Wever ta tin apenas 10 aña e y su tres otro ruman a keda huerfano despues cu su tata a fayece repentinamente. Su mama Shon Annette, un dama di karakter fuerte y semper [1]cu un conducta correcto a sigui e lucha pa hiba su famia padilanti. Aki ela haña e sosten financiero di su famia. Tempo cu e ta tin 12 aña ya e por a toca piano na un manera admirable. Tambe ela siña su mes saxofoon, guitara, cuarta, clarinet y otro instrumentonan ritmico.
Na 1941 den un accidente fatal Rufo a perde su braza robez, apesar di e tragedia aki den su bida ela supera esaki y ela keda compone y toca piano cu un braza artificial cu e mes a diseña y cu a wordu traha pe na Alemania. Despues ela haña cu esaki tabata pisa hopi pa e por toca piano cune y e mes a traha un na Aruba usando tasnan di cuero di scol cu no tabata wordu usa mas. Despues di a recupera Rufo a sigui cu su dedicacion total den musica.
Na 1977 Rufo Wever a haya problema di salud. E ta fayece dia 30 di december 1977 di un pulmonia na Hospital Horacio Oduber. Nan a der'e riba un dialuna dia 2 di januari 1978 cu entiero musical.
Carera musical[editá | editá fuente]
Tempo cu Rufo ta tin 15 aña ela lanta e orkesta musical “Melody Band” hunto cu su amigonan: Tom Lampe (violin), Wewe Croes (violin), Boysie Lampe (violin), Twai Croes (trompet), Clemente Lacle (drum), y Rufo na piano. Despues tambe a join e grupo Padu Lampe, primo segundo di Rufo.
Nan 1935 na edad di 18 aña, Rufo Wever, inspira door di e famoso compositor y cantante Argentino Carlos Gardel cu a bishita Aruba e aña ey, y cu a duna Rufo un oportunidad pa actua hunto cu ne, Rufo a lanta su grupo di tango “ Los Trovadores Tropicales” hunto cu su amigonan Clemente Lacle (cantante) y guitaristanan: Harold Hopmans, Carlos Booi, Jan Croes y Shemmi Coronel. E conhunto aki tabata e prome conhunto musical di Aruba cu a toca na un radio na Corsou, Radio Curom.
Compositor[editá | editá fuente]
Aña 1935 Rufo Wever ta compone su prome wals “Arubanita”, un composicion cu ta duna inicio na un era musical nobo di composicionnan Arubano moderno. E composicion, un mescla di notanan alegre acompaña pa nostalgia, ta un estilo original y caracteristico cu ta sigui den hopi di su composicionnan.[2] Arubanita ta bira asina conoci y tan gusta cu te awe e ta sigui di ta un di e composicionnan mas toca den historia musical di Aruba. Como e prome composicion cu su autor ta conoci y cu te ainda ta perdura ta duna e composicion di “Arubanita” su significacion historico y cultural pa Aruba. E tabata e prome wals, Arubano y Antiyano, cu un miembro di Cas Real, Reina Juliana, a balia riba dje.
Compone tabata facil pa Rufo y a sigui un total di mas of menos 450 composicion; algun bou di e nomber A.N. Tillano. Di esaki mas of menos 150 ta composicionnan completo pa piano of orkesta y 300 ta composicionnan y areglo pa cahi orgel. Rufo su composicionnan ta inclui : wals, tumba, bolero, zamba, mambo, porro, merengue, danza, mazurka, polka y calypso. E ta consecha fama mas tanto cu su walsnan refina y cu un sabor pikante, entre cual ta figura “Encantadora”, e famoso wals di tres parti y cual tabata su composicion favorito; “Annette” un wals compleho den tres parti dedica na su mama; “Aruba”, un wals bunita y elegante y “Antillenhuis”, un wals dedica na Wem Lampe.
Rufo Wever su amor pa su isla ta obvio ora ripara cuanto biaha ela usa e nomber Aruba : wals “Arubanita, wals “Aruba”, himno “Aruba Dushi Tera ”, tumba “Aruba tiera bunita”, ”mambo di Aruba”, wals “Mi Aruba Stima”.
Tambe tin composicionnan hunto cu Padu Lampe; entre nan e tumba “Chanita” cu letra di Hubert Booi; e inmortal calypso “Carnaval” di aña 1954 cu a bira famoso cu e cantante Edwin Zichem y e himno nacional di Aruba “Aruba Dushi Tera” composita na 1953 y graba pa prome bes den version di orkesta na Venezuela pa e orkesta di Don Anibal Abreu.
Caha di Orgel[editá | editá fuente]
Na edad di 21 aña Rufo a cuminsa cu e trabou di cah'i orgel. Aruba conoce awe na aña 2012 mas of menos 115 aña di musica di cah'i orgel, pero Rufo tabata e prome persona cu a cuminsa traha e cilindernan pa e cahi orgel na Aruba y ela hasi esaki pa 33 aña. Anteriormente e cilindernan tabata bai Corsou. E hecho aki tambe ta duna Rufo Wever un lugar especial den historia di musica folklorico di Aruba. Pa hopi di e composicionnan cu Rufo a haci pa caha di orgel ela usa e nomber artistico A. N. Tillano.
Himno Nacional di Aruba[editá | editá fuente]
Na 1976 Aruba Dushi Tera un composicion di 1950 di Rufo Wever y Padu Lampe, a ser decreta como Himno di Aruba na 1967 un couplet di Hubert Booi a wordo añadi na e himno. Na 1950 e himno Arubano a wordo componi pa Wever hunto cu Padu Lampe.
Honor[editá | editá fuente]
Na 1975 a condecora Rufo Wever como "Ridder" den e Orden di Oranje-Nassau. Den bario di Santa Helena na Oranjestad tin un caya cu ta carga su nomber, Caya Rufo Wever. E scol di musica Arubano ta haya na 1998 e nomber di ‘Scol di Musica Rufo Wever’.[3]


text:
The content originally appeared on: Diario
E calor entre Pueblo di Aruba y Cas Real ta motibo di optimismo — *Un relacion estatal unico ehempel pa hopi pais na mundo
ORANJESTAD (AAN) — Ta den situacionnan mundial sumamente dificil, Reina Wilhelmina a priminti e teritorionan Hulandes den Caribe un futuro constitucional nobo.
Tabata for di London cu Aruba tambe a wordo informa di e intencionnan di Reino pa introduci un sistema nobo cu lo tabata basa riba e forsa propio pero cu e boluntad di asisti otro.
Na 1942, na momento cu Guera a haci London sede di La Reina Wilhelmina, un relacion nobo a nace entre Aruba y Cas Real Hulandes.
Statuut a bira uno di e documentonan mas impresionante cu a wordo produci den e cambio di paisnan di colonia pa autonomia.
Interesante ta, e relacion cu a desaroya su mes entre Aruba y Cas Real, cu tambe ta un ehempel pa mayoria di paisnan na mundo cu ainda ta trata pa duna contenido di loke a nace den e epoca di colonialismo.
Sin mas por papia di un afecto real entre e Arubiano y miembronan di Cas Real Hulandes, hasta den e tempo cu Aruba tabata papia di Independencia.
E forma cu Miembronan di Cas Real tambe ta expresa nan mes den nan relacion cu Aruba, ta unico. Na Aruba nan ta sinti nan mes na cas y relaha.
Na e momentonan aki Aruba ta prepara pa drenta un futuro nobo, den cual e base estatal di Aruba sigur ta importante.
E situacion financiero di Aruba a crea e necesidad pa papia di reforma pa futuro, cu ta nifica yudansa y asistencia tecnico di Hulanda pa haci uzo di e asistencia financiero pa crea un futuro nobo despues di e crisis financiero, e pandemia di Covid-19 y awe un guera mundial.
Ora mira atras por conclui cu tabata Hulanda cu a bati alarma grandi pa reforma financiero necesario pa Aruba ma 2014 ora Hulanda a introduci supervision.
Kico lo a pasa si na e momento, Hulanda no a actua? Kico lo a pasa si Hulanda no por a interveni?
Awe Aruba ta celebra cumpleaños di Su Mahestad Rey Willem Alexander. Como parti di e monarkia Hulandes, Aruba ta fiha su bista riba un Rey cu for di su hubentud tabata gosa di “one happy island” Aruba.
Awe Aruba ta prepara tambe pa drenta un futuro di reforma, den cual francamente dos mentalidad financieramente ta topa otro den Reino Hulandes cu mester sigui cana drenta den futuro.
E mentalidad Europeo di e Pueblo Hulandes conoci pa e hecho cu e no ta gasta un cent si no ta sumamente necesario, mester uni na e mentalidad mas habri pa gasta placa pero cu den pasado tabata basa tambe riba seriedad ora ta gasta placa.
E mentalidad di e Arubiano den pasado tabata uno di reserva placa pa por sigui dilanti sin ta dependiente di otro hende.
E orguyo di e Arubiano di tin su cunuco, su propio produccion di cuminda y forma di sobrevivencia, por wordo descubri atrobe hunto cu Hulanda den creacion di un futuro nobo, cu lo por wordo alcansa cu mas facilidad entre Aruba y Reino cu e gran mayoria di paisnan cu a conoce colonialisacion.
E Arubiano ta parti di un monarkia, den cual Rey y Pueblo ta mira otro como hende, ta topa otro como hende y ta atende otro como hende,
Esaki ta e exclusividad den Reino Hulandes, cu a permiti Aruba mantene su identidad den Arubianismo.
Awe nos ta canta “happy Birthday” pa Rey, cu ta tene su mes haltura di salud di r Pueblo den Pandemia y ta preocupa su mes pa e loke ta pasa cu e Arubiano den e bida diario.
Ta cu e calor cu a uni Aruba y Cas Real, awe nos ta celebra Dia di Rey y nos ta yama Su Mahestad Rey Willem Alexander pabien!
Biba Rey, nos ta grita en busca di un formula pa hunto cu mundo politico di Hulanda yega na reforma pa Aruba cu un Monarkia Constitucional unico.


text:
The content originally appeared on: Diario
Aruba na caminda pa e salida di e prome mitar di 2022 — *Expertonan ta di acuerdo cu turistanan lo bay gasta menos — *Na caminda pa pagara 2023 retonan grandi ta spera mundo
ORANJESTAD(AAN)—2022 tabata un aña sumamente special. E momento di recuperacion mundial despues di Covid-19, a bira mas intenso cu hende por a pensa.
Medidanan ad hoc, pues pasonan diferente for di loke a planea, mester a wordo tuma y cada dia a trece preocupacionnan nobo.
Den e cantidad di cambionan cu mester a tuma riba tur tereno pa adapta y sigui adapta na exigencianan cu cada dia a presenta pa tur sector di tur comunidad y di mundo, atencion hopi bez a wordo kita for di otro asuntonan sumamente importante, cu ta exigi atencion.
Na prome lugar mester acepta cu 2022 tabata tin ala y ta bula bay. Ya e prome parti di 2022 ta casi pasado y Aruba ta drenta e temporada cu ta marca Fiesta di San Juan, cu ta nifica automaticamente, cu e temporada di yobidanan causa pa sistemanan tropical, a cuminsa.
Ta den un temporada di horcan, pa cual region di Caribe mester prepara su mes, ta drenta e segundo parti di 2022 na caminda pa un 2023, pa cual mundo sigur mester prepara ya cu e cambionan cu ta anuncia nan mes, lo ta realidad.
Mester atende cu e temporada di horcan na e momentonan aki debi na e informacionnan cu ta indica cu e por ta un temporada di basta actividad di sistemanan cu por causa problema.
Preparacion di tur factor mara na e temporada aki pues ta bira importante, mescos cu e realidad cu e placa cu Aruba ta ricibi di turismo, tin chens grandi pa baha.
Den e ultimo frase aki por nota e variacion di asuntonan cu lo exigi atencion pasobra di temporada di horcan nos a pasa pa e parti financiero cu sigur lo mester haya tur atencion na Aruba.
Ayera Gobierno di Aruba a reuni cu e comision di supervision financiero di Aruba y den proximo dianan DIARIO sigur lo duna tur informacion riba e tereno aki cu luho di detaye.
Importante ta bira con comunidad mester adapta su mes financieramente na e situacion nobo no solamente na Aruba, pero manera DIARIO a mustra na hopi occasion, na henter mundo.
Na Merca ya expertonan a mustra cu e Mericano tin menos placa pa gasta. Pues turistanan cu bini Aruba, manera DIARIO a spirta, tambe lo tin menos placa pa gasta.
Oficialmente Merca a mustra cu Mericanonan lo biaha menos pero tambe lo gasta menos placa ya cu nan tin menos placa pa gasta.
Esaki ta hiba na e declaracion di informantenan clave cu diversificacion ta bay hunga un papel importante den e maneho den tur sector durante e segundo parti di 2022.
Fin di Juni ta marca final di e prome mitar di 2022. Plannan pa recuperacion mundial ta wordo adapta continuamente pa yega na solucionnan pa un futuro cu oportunidadnan nobo, retonan nobo na entrada di un epoca mundial di retonan grandi.


text:
ORANJESTAD – Tratamento integral di e caso di asesinato di e conocido personalidad Poentje Castro, ta tuma lugar fin di maart otro aña, specificamente dia 25 di maart 2022 pa 8’or y mei di mainta. Asina huez a mustra diabierna atardi (awe) ora cu a trata esaki ‘pro forma’. Durante e caso aki awe, tabata presente e sospechoso A.Rasmijn (35), y tambe e famianan di Castro. Aki huez a bisa cu ainda e procesverbaal oficial di recherche no ta cla.
Abogado mr Carlo, a bisa huez cu a pidi pa un psikiater pa determina si e sospechoso Rasmijn ta compronde kico e acusacion contra dje ta. E abogado a bisa e ora cu tin un peticion pa haci e investigacion y pa asina Corte por nombra un psikiater cu mester haci e investigacion. E ora huez a bisa cu mientrastanto a nombra un psikiater riba 15 di December ultimo cu tin como tarea pa investiga Rasmijn.
Fiscal a sigui mustra cu mientras cu tin un investigacion habri, no por para e investigacion. A mustra ademas cu p.e. na Hulanda tabatin un caso caminda a sigui cu e investigacion te ora cu e rapport di e psikiater a keda cla, unda cu a dicidi e ora cu no ta sigui mas cu e caso. A mustra e ora cu aki kier mesun procedura. Huez riba esey a puntra cuanto tempo esey lo dura, pero fiscal a informa cu e no tabatin e informacion ey. Fiscal ademas a bisa cu mester di mas tempo pa trata e caso y a propone pa esaki dura un dia completo y pa e fecha ta dia 22 di maart 2022. A mustra cu mester tene cuenta cu e investigacion y cu huez mester manda e caso pa huez comisario pa asina e deseo di abogado Carlo keda realisa. Asina e psikiater no tin ningun duda kico mester haci. Huez a puntra e ora si e caso mester wordo trata pro forma atrobe. Fiscal a mustra e ora cu e kier reserva e fecha ey pa en caso no keda cla, cu por usa esaki pa trata e caso atrobe pro forma.
VIDEO
Abogado Carlo a mustra cu su cliente a informa cu e la wordo interoga for di 2011 caba y a graba esaki riba video pero no tabatin nada mas. Ademas e ta haya mas straño cu apenas el a keda apunta como abogado, ya prensa a yam’e. E ta mustra cu for di April 2021 ministerio publico a publica cu a habri e investigacion di nobo. Tambe ta remarkable cu e procesverbaal ta data di 2011. E unico cos cu a bin acerca ta e declaracion di G. Morales. A mustra cu e portal 24ora.com por ta influenciando e caso. Y e abogado ta haya cu e caso aki ta wordo influencia door di prensa. Fiscal riba esey a mustra cu tin libertad di prensa y ta ked ana cada uno pa publica. E la admiti cu prensa ta influencia e caso pasobra 10 aña no tin nada di e caso y comunidad kier sa kico ta pasando. Y esey ta algo cu ni fiscal, ni abogado of huez por haci algo contra.
Huez a bisa e ora cu tin suficiente indicacion cu Rasmijn ta envolvi. Tin video caminda ta mir’e core for di e caso y cu un saco. E ta hay ana interes di e investigacion pa pospone e caso pa dia 25 di maart 2022 pa 8’or y mei y manda e caso bek awor pa huez comisario pa laga psikiater haci e investigacion riba Rasmijn.
ORANJESTAD – Actualmente Landsrecherche di Aruba ta investigando e circumstancianan bou di cual suicidio di e conocido personahe Antoni Gario por a tuma lugar. Asina vocero di Ministerio Publico Ann Angela a confirma pa noticiacla. No tabata necesario pa confisca e curpa, ya cu no tabatin ningun indicacion cu su bida a wordo kita den un crimen. Esey lo tabata e unico motibo pa confisca e curpa. Pero esey no tabata e caso.
ORANJESTAD – E detencion preliminar di ex minister Otmar Oduber como sospechoso principal den e caso penal Flamingo, a keda prolonga cu 8 dia mas. Vocero di Ministerio Publico Ann Angela a confirma esaki diabierna mainta na Noticiacla. Hues Comisario awe mainta mester a ‘toets’ e detencion y a dicidi pues cu Oduber tin cu keda cera mas tempo den KIA. E motibo duna siman pasa cu a pone bay bek KIA, ta pasobra mester scucha 10 testigo mas.
ORANJESTAD – Conforme decision di hues diahuebs mainta, e caso penal Avestruz cu sospechoso principal, parlamentario Benny Sevinger, lo cuminsa na September di 2022 y caba mitar di luna di December 2022. Y mas probable, prome siman di 2023 por spera un sentencia. Despues di a scucha abogadonan diaranson ultimo durante un regie zitting y a tende tur argumento di abogadonan, a tuma un dia pa delibera y awe diahuebs a publica e ‘schedule’, cu fechanan reparti riba 3 luna. A compronde cu abogadonan a protesta riba esaki y mustra cu nan ta prefera un tratamento pega na otro di p.e. 3 siman, y caba tur cos, envez di reparti esaki riba tres luna.
ORANJESTAD - Procurador General di Aruba, mr Bote ter Steege a duna ordo diamars pa cuminsa investiga iregularidadnan di documentonan di biahe. Asina e vocero di Ministerio Publico Ann Angela a confirma diamars. Segun e informacion, recientemente trahadornan di IA (anteriormente IASA) a ripara iregularidadnan durante control di documentonan di viahe di dos persona cu tabata saliendo for di Aruba. Hefe di IA a raporta esaki y awor Procurador-general di Aruba a duna Landsrecherche ordo pa cuminza un feitenonderzoek.


text:
ORANJESTAD - Otro siman lo mester reuni cu Parlamento pa sa nan desicion. Diabierna 20 di mei, Prome Minister Evelyn Wever-Croes a anuncia cu despues di hopi negociacion, Ministerraad na Hulanda diabierna mainta a bay di acuerdo pa stop e recorte di 5% cu tin tur luna riba salario di empleado publico y semi-publico entrante juli 2022 y pa kita ful e 12.6% na 2023.
Tripartiet Entre Aruba, Sint Maarten y Corsou
ORANJESTAD - Dialuna 8 di November, lo tuma luga e Tripartiet entre Premier di Aruba, Señora Evelyn Wever-Croes, Premier di Corsou, Señor Gilmar "Pik" Pisas y Premier di St Maarten, Señora Silveria Jacobs.
“Mas lihé posibel mester tin un surplus den e presupuesto di Aruba”
Oranjestad - Turismo di Aruba ta kresiendo fuertemente i ekonomia ta rekuperando mas mihó ku a spera. Pa un gobièrnu nobo redukshon di e debe públiko lo mester ta sentral. Pa logra esei e presupuesto di 2022 mester ta unu balansá i esun di 2023 mester tin un surplus di 1% di e PIB.
Prome Minister A Reuni Cu Quanten Consortium Aruba
ORANJESTAD - Den 4 siman nan por duna un contesta definitivo si nan ta bay sigui cu e plan di reapertura di refineria.
Partido Mep Ta Felicita Fraccion Di Mep Cu Huramentacion Di Parlamentarionan Nobo
ORANJESTAD - “Cada parlamentario tin e deber pa percura pa comunidad mantene e confiansa den Aruba su Parlamento”
Prome Minister Ta Enfatisa Cu Acusacionnan Di Sevinger Ta Fal
ORANJESTAD - Diahuebs durante rueda di prensa di Gobierno, Prome Minister Wever - Croes a haci uzo di e momento pa refuta acusacionnan haci door di Benny Sevinger prome cu el a wordo deteni. Sr. Sevinger a acusa Prome Minister Evelyn Wever - Croes di a bende tereno pa 17 miyon dollar.
Gabinete Wever-croes Ta Entrega Retiro
ORANJESTAD - Awe Ministerio Publico a emiti un publicacion pa prensa den cual ta menciona cu tin un investigacion contra Fraccion di POR, sospechoso den un investigacion na malversacion di fondo.


text: 2 Mi yunan stimá, mi ta skirbi boso e kosnan akí pa boso no kometé piká. Ma si sosodé ku un di boso kometé piká, nos tin un ayudante* serka e Tata: Hesukristu, un persona hustu.2 I e ta un sakrifisio di rekonsiliashon* pa nos pikánan, ma no pa nos pikánan so, sino tambe pa esnan di henter mundu.3 I pa medio di esaki nos ta realisá ku nos konosé Hesus,* esta, si nos ta sigui kumpli ku su mandamentunan.4 Esun ku ta bisa: “Mi konos’é,” ma no ta kumpli ku su mandamentunan, ta un gañadó, i e bèrdat no ta den dje.5 Ma ken ku sí ta kumpli ku su palabra ta demostrá ku en bèrdat e tin un amor perfekto pa Dios. Pa medio di esei nos sa ku nos ta den union kuné.6 Esun ku ta bisa ku e ta keda den union kuné, e mes tambe ta obligá di sigui kana meskos ku Hesus a kana.7 Rumannan stimá, mi ta skirbi boso, no un mandamentu nobo, sino un mandamentu bieu ku boso tabatin for di kuminsamentu. E mandamentu bieu akí ta e palabra ku boso a tende.8 I tòg ta un mandamentu nobo mi ta skirbi boso, un mandamentu ku é a sigui i ku boso tambe a sigui, pasobra skuridat ta pasando i e lus berdadero ta briando kaba.9 Esun ku ta bisa ku e ta den lus i tòg ta odia su ruman ta ketu bai den skuridat.10 Esun ku ta stima su ruman ta keda den lus, i den dje no tin motibu pa trompeká.11 Pero esun ku ta odia su ruman ta den skuridat i ta kana den skuridat, i e no sa unda e ta bai, pasobra skuridat a sieg’é.12 Mi ta skirbi boso, yunan stimá, pasobra pa motibu di su nòmber boso pikánan a ser pordoná.13 Mi ta skirbi boso, tatanan, pasobra boso konosé esun ku a eksistí for di kuminsamentu. Mi ta skirbi boso, hóbennan, pasobra boso a vense e Malbado.* Mi ta skirbi boso, yunan stimá, pasobra boso konosé e Tata.14 Mi ta skirbi boso, tatanan, pasobra boso konosé esun ku a eksistí for di kuminsamentu. Mi ta skirbi boso, hóbennan, pasobra boso ta fuerte i e palabra di Dios ta keda den boso kurason, i boso a vense e Malbado.15 No stima mundu ni e kosnan ku tin den mundu. Si un hende ta stima mundu, e no tin amor pa e Tata;16 pasobra tur loke tin den mundu—deseo di karni, deseo di wowo i kana broma ku loke bo tin*—no ta bini di e Tata, sino di mundu.17 Ademas, mundu ta pasa bai i tambe su deseonan, ma esun ku ta hasi e boluntat di Dios ta keda pa semper.18 Yunan stimá, ta e ora final, i manera boso a tende, e antikristu* ta bini. Wèl, awor akí mes kaba hopi antikristu a aparesé, i ta p’esei nos sa ku ta e ora final.19 Nan tabata meimei di nos, pero nan a bai laga nos pasobra nan no tabata di nos; pasobra si nan tabata di nos, nan lo a keda ku nos. Pero nan a bai laga nos pa mustra bon kla ku no ta tur ta di nos.20 Ma boso sí a ser skohé* pa Esun Santu i boso tur tin konosementu.21 Mi ta skirbi boso, no pasobra boso no konosé e bèrdat, sino pasobra boso konos’é, i pasobra ningun mentira no ta bini di e bèrdat.22 Ta ken ta e gañadó? No ta esun ku ta nenga ku Hesus ta Kristu?* Esaki ta e antikristu, esun ku ta nenga e Tata i e Yu.23 Ken ku nenga e Yu no tin aprobashon di e Tata. Esun ku ta rekonosé e Yu sí tin aprobashon di e Tata.24 Pa loke ta boso, loke boso a tende na kuminsamentu mester keda den boso kurason. Si loke boso a tende na kuminsamentu keda den boso kurason, boso tambe lo sigui den union ku e Yu i den union ku e Tata.25 Ademas, esaki ta loke Dios* mes a primintí nos: bida eterno.26 Mi ta skirbi boso e kosnan akí en konekshon ku esnan ku ta trata di gaña boso.27 Pa loke ta boso, Dios a skohe* boso pa medio di su spiritu, i e spiritu ei ta keda den boso; pues, boso no tin mester di ningun hende pa siña boso. Pero e skohementu akí pa medio di spiritu ta algu berdadero i no un engaño, i e ta siña boso tur kos. Keda den union kuné manera e spiritu a siña boso.28 Pues, awor, yunan stimá, keda den union kuné pa ora ku e keda manifestá, nos por papia ku frankesa* i no mester kita bai for di dje yen di bèrgwensa durante su presensia.29 Komo ku boso sa ku Hesus* ta hustu, boso por ta sigur ku tur hende ku ta praktiká hustisia a nase di Dios.


text:
E diadomingo aki 15 di Mei AVP tabata den e bario di Noord cu dialogo riba BON COMUN. Den un encuentro exitoso y amabel na cas di famia Tromp-Victoria- Zuñiga-Sprock na Palm Beach a bini hunto pa scucha pueblo y intercambia pensamento riba e deseonan pa cambio pa Aruba.
“Meta di un politica etico y servicio publico semper mester ta relata na un causa husto. For di principio di pensamento riba politica y servicio publico a busca un cuadra di referencia etico y husto pa ta e guia y e cuadra dentro cual ta duna contenido na accionnan di politica y servicio publico. Dialogo y refleccion riba e profundisacion aki ta forma parti di un serie di encuentronan cu AVP ta bai organisando den barionan, e lider di AVP mr. Mike Eman a splica na final di un encuentro comunitario asina den e bario di Noord. E ultimo tabata na Ayo y awor parttido ta sigui den otro barionan.
Atendencia na e mainta aki di combersacion bao deleite di un sopi criyoyo tabata hopi fructivero. A hiba palabra miembronan di partido y conseheronan: Lider Partido mr. Mike Eman, candidato Melvin Tromp, candidato Junior Croes, ex Presidente di Parlamento, Marco Christiaans, hoben profesional, Dennerich Kelly y Presidente di Asosacion di Contratistanan chiquito Tony Geerman.
Eman a splica cu pensadornan profundo desde principio di politica a pensa hopi riba e pregunta fundamental di buskeda di e punto di orientacion pa politica y servicio publico. E pensadornan na cuna di filosofinan poltico di principio halto a bin na e conclusion cu eherce politica pa un pueblo su bienestar, su destino y futuro mester ta relata na locual nos Creador lo desea pa humanidad: eherce esfuerzo pa bida riba tera worde realisa mas hopi posibel den imagen di Reino di Dios, unda husticia y amor prohimo ta prevalece. Cu e strea di guia aki e pensadornan a conecta eherce politica na e concepto di BON COMUN (Bonum Commune; El Buen común; Algemene Welzijn; Common Good).
E BON COMUN lo mester ta punto di orientacion, e compas moral pa tur accion politico manera un strea na shelo. E “BON” ta relata cu e resultado mester ta POSITIVO pa e ciudadano, y “COMUN” ta relata cu e resultado postivo mester conta pa TUR HENDE, henter e pueblo.
E principio di BON COMUN ta dirigi su mes riba e condicionnan cu ta necesario pa un persona y comunidad por FLORECE y por FORTALECE e BON COMUN. E condicionnan aki por varia, nan por ta di diferente índole, for di condicionnan practico na un banda, manera: alimentación, panja pa bisti, trabao y empleo, entrada y por ehempel salud y educación.
Na otro banda e florecimiento di e BON COMUN ta garantiza tambe derechonan y obligacionnan intangible manera ta libertad di conciencia, libertad di religión y por ehempel derecho pa expresa y organiza nos mes. Es decir e BON COMUN ta aspira un conhunto di factornan social cu ta permiti e persona, su famia y comundidad realisa mas plenamente y mas fácilmente nan perfección personal den harmonia y cooperación cu otro.
Asina e BON COMUN ta un strea di guía continuo pa e dirigente, pueblo, comunidad y ciudadano tin un punto di orientacion a base di cual nan por desaroya y mehora nan mes, construyendo un mundo bon y comun cu sentimiento, cu conexión, visión y futuro.
Esnan presente na Noord a comenta mescos cu na Ayo cu awe e meta di accionnan BON ta worde lubida y tortura pa decisionnan cu ta haci mas malo cu BON. Y awe e meta cu resultado positivo mester worde busca pa tur hende, pa nan ta COMUN ta worde viola y a bira cu ta pa algún so tin prosperidad.
E lider di AVP mr. Mike Eman a afirma e preocupacion aki y a subraya cu BON COMUN ta un condición sagrado cu mester worde garantisa y realisa pa un PUEBLO, COMUNIDAD y un PERSONA. “Awe mas cu nunca nos tin e tarea pa trece bek política y servicio publico riba e rumbo di orientacion ético y husto aki cu ta e BON COMUN. Ban haci e strea di guia aki atrobe nos punto di orientacion” mr Mike Eman a enfatisa bao hopi apoyo di esnan presente na e encuentro comunitario exitoso aki na Palm Beach, Noord.


text:
Tanki Leendert:
Dialuna algo despues di 9 or di anochi a sosode un atraco arma riba Sunflower Supermarket na Tanki Leendert.
Dos homber a drenta e luga y di cual autoridad tin nan descripcion. Arma cu cuchiu den man atraca e chines, despues nan a sali pafo y a cana bay direccion panort.
Mesora a avisa polis, manera cu nan a haya un chance. Na yegada polis a tuma datos y varios patruya a cuminsa busca den e area, pero no a bin topa cu e atracadonan. Polis a observa e imagennan tambe di video.
Atraco team y departamento tecnico di polis a wordo poni na altura, y na yegada nan a continua cu e parti mas profundo di e investigacion aki.


text:
Mas reclamo y clamor pa ayudo y intermediacion ta sigui drenta di parti di pueblo
Den e ultimo simannan mi a cuminsa confronta y vocifera varios caso di abuso laboral publicamente, mi a haya masha hopi hende ta acercami pa ayudo, conseho y solucion pa nan caso particular. Cada caso ta diferente y mi mester bisa cu tur ta contene un of otro forma di abuso laboral. E problema ta cu aunke nos ta biba den aña 2022, un era moderno y cu hopi ley cu ta protege trahadornan aki na Aruba, ainda tin hopi empresanan cu kier impone sclavitud y abuso moderno riba nan trahadornan. Tur esaki ta sucede mientras e negoshi ta sigui prospera pero e derechonan y salario di e trahador ta wordo trapa of cambia di un forma inhusto y ilegal.
Ora cu e casonan aki a yega cerca mi, inmediatamente mi ta inclui nos hurista di fraccion pa por asisti e diferente casonan cu a presenta. Esaki ta necesario pa por guia e caso segun ley y asina e victimanan por wordo asesora corectamente. No tin mester pa paga pa e ayudo huridico aki pasobra como Parlamentario mi ta un representante di pueblo. Esaki kiermen cu mi lo lucha y para cu pueblo den e tipo di abusonan ilegal aki, cu lamentablemente ta sucede basta frecuentemente alrededor di nos isla. Tin biaha e problema ta proveni di doñonan pa managers abusivo cu ta malusa nan autoridad y poder riba nan trahadornan.
Hopi biaha nan ta manipula den nan salario, ta maltrata e trahador, ta pone hende traha overtime sin pago, ta kita dia liber y no ta paga overtime y mucho mas. Si abo ta pasando un caso di abuso laboral y ta sinti cu bo mester di ayudo pero no sa kico pa haci, skirbimi of yamami libremente pa un cita y asina hunto nos lo traha riba un solucion pa esaki. Bo por conta cu mi!
Si pueblo desea mas informacion di e articulo aki, contact mi na tel: 528-4639 of email mi na: marco.berlis@parlamento.aw / Bo parlamentario y sirbidor di pueblo na bo ordo semper!


text:
Diamars atardi alrededor di 6:00 pm a sosode un accidente na altura di City Inspector na Pos Chikito, net na e t-kruising. A notifica polis y ambulance pa atende cu e accidente aki. E autonan envolvi ta un Honda hatchback y un sedan color berde.
Dos persona a resulta herida, pa cual ambulance a trata ambos na sitio. Polis di trafico tambe tabata presente pa documenta e accidente aki. Mirando cu e autonan no por a move riba nan propio forsa, a haci uzo di un takelwagen pa hala nan na banda. Daño material tabata minimo.


text:
Ministerio di GMN a duna honor na su empleadonan femenino riba nan dia
Willemstad – Riba Dia di Hende Muhé Ministerio di GMN a tira lus riba tur su empleadonan femenino. A organisá un tremendo dia pa e empleadonan femenino kaminda di 11’ or pa 1:30 e empleadonan por a disfrutá di un lunch, mensahe di Pastor Curtis Meris i presentashonnan di Elia Isenia i Urvin Yano. Minister dr. Dorothy Pietersz- Janga durante un diskurso kòrtiku a mustra entre otro riba e lucha largu ku hende muhénan a hiba pa atkerí derechonan manera derechi di voto i pago igual.
Empleadonan femenino di Birgen di Rosario Habaai tambe a keda honrá ku bishita di Minister di GMN dr. Dorothy Pietersz Janga. Riba Dia di Hende Muhé, señora Minister a bishitá e sentro di kuido pa felisitá e empleadonan femeninio riba nan dia i alabes gradisí nan pe bunita trabou ku nan ta ehersé. Despues di e parti ofisial den un esfera ameno, Minister Pietersz- Janga a regalá un flor komo muestra di apresio na kada empleado femenino di Birgen di Rosario.
Pa mas ilustrashon bishitá: facebook.com/MinistryofHealthCuracao
Ministerio di GMN a duna honor na su empleadonan femenino riba nan dia
Ministerio di GMN a duna honor na su empleadonan femenino riba nan dia


text:
Dialuna mainta, durante un conferencia di prensa na oficina di Setar Seroe Blanco, Minister di Husticia y Asuntonan Social Sr. Rocco Tjon, a firma e Ministeriële Beschikking (MB) pa otorga na Setar NV e proyecto di camara di siguridad den area hotelero. Esaki den presencia di Director di Setar N.V. Sr. Roland Croes.
Combati criminalidad na diferente manera door di haci uso di tecnologia ta un topico sumamente importante, y ta ancra tambe den e vision y e maneho di parti di Ministerio di Husticia y Asuntonan Social. Segun e mandatario, Setar tawata un escogencia logico pa e proyecto aki, mirando cu den pasado intentonan a wordo haci pa por cristalisa e tipo di proyectonan aki, pero nunca a wordo concretisa por completo. Semper tawata tin cierto retonan pa concretisa un proyecto asina, y ora a wak e “track record” di Setar caminda ya caba a ehecuta tipo di proyectonan asina, exitosamente, pa companianan di magnitud manera Aeropuerto, e decision tawata logico pa bay di acuerdo cu e oferta cu a ricibi di Setar.
E proyecto aki ta uno cu por keda amplia riba dje, y te cu awo lo conta cu un total di tres fase, e prome fase ta e instalacion di e sistema di camara y for di Ministerio di Husticia y Asuntonan Social ta planiando pa fase dos y tres pa asina practicamente na tur localidad strategico na Aruba por tin e camaranan aki instala. Banda di esaki, na comienso di Juli, Ministerio di Husticia y Asuntonan Social lo instala un comision cu ta bay sigui monitorea henter e desaroyo di e proyecto aki, pa motibo cu e proyecto aki lo conta cu un trayecto di seis pa shete luna. Es decir, e comision aki lo keda monitorea e proceso, pa asina percura cu e ehecucion ta uno exitoso. Na mes momento e comison aki hunto cu Setar lo traha hunto, pa asina cu fase un ta completamente ehecuta por sigui mesora pa fase dos y consecuentemente pa fase tres.
Mientras e proyecto aki ta wordo ehecuta, ambos huristanan di Ministerio di Husticia y Asuntonan Social conhuntamente cu huristanan di Setar N.V. lo sigui delibera pa yega na un “service level agreement”, cual ta hopi importante, pa asina garantisa cu e proyecto aki lo por keda haya mantencion, dado caso un camara of un part daña, esaki por wordo reemplasa of drecha mesora.
Pa finalisa, Ministerio di Husticia y Asuntonan Social ta den combersacion cu Ministerio di Turismo y Salubridad Publico, pa un otro parti importante, cual ta e borchinan cu lo bay wordo instala den e area hotelero, pa anuncia cu e area lo ta bou di vigilancia di camara, y na mes momento tambe lo percura pa “infomercials” wordo saca, pa asina conscientisa pueblo di Aruba en general cu e area ta bou di vigilancia. E comision lo keda encarga tambe pa bin cu un proposicion pa asina evalua con e imagennan aki ta bay wordo vigila y con esaki ta bay wordo comparti tambe cu e unidadnan pa despues por reacciona tambe ora cu algo wordo capta riba e camaranan aki. A haci un evaluacion cu otro paisnan den exterior, pa cu e parti di vigilancia di e camaranan, y a opta pa otro organisacionnan of fundacionnan cu tin e autoridad cu ta mara na diferente regla lo bay keda encarga cu esaki, pa di e forma aki por percura cu nos agentenan policial por sigui ehecuta nan core business.
Por ultimo, ta gradici tur trahado di Ministerio di Husticia y Asuntonan Social cu a haci esaki posibel den un tempo relativamente cortico pero tambe e personal di Setar kende a traha hunto cu Ministerio pa percura cu por firma e MB caminda ta aloca tur e fondonan. Esaki ta e prome di hopi proyecto mas pa bin na bienestar di pais Aruba.


text:
Pronóstiko di tempu pa Kòrsou i bisindario bálido te djaluna mainta 06:00 o.l., 23 di mei 2022.
Pronóstiko
Pronóstiko di tempu pa Kòrsou i bisindario bálido te djaluna mainta 06:00 o.l., 23 di mei 2022.
Kompilá: djadumingu 22 di mei 2022, 05:00 o.l. (09:00 UTC).
KÓDIGO HEL: UN MENSAHE DI PREKOUSHON PA STÒF DI SAHARA EKSESIVO TA NA VIGOR PA KÒRSOU.
Tempu: Visibilidat ta keda redusí ku bientu de bes en kuando fuerte. Parsialmente nublá ku un wer por lo general seku.
Temperatura máksimo lo alkansá 31ºC i temperatura mínimo 27ºC.
Solo ta sali 06:11 i ta baha 18:54 o.l.
Bientu: Generalmente for di ost i moderá te basta fuerte; forsa 4 te 5 (20 te 39 km/ora, 11 te 21 nudo). De bes en kuando fuerte den ráfaga; forsa 6 (40 te 50 km/ora, 22 te 27 nudo).
Situashon general: Stof di Sahara riba nos region lo sigui mantené e bista redusí. Tambe, e bientu lo supla de bes en kuando un poko fuerte. Mas ainda, kondishon atmosfériko ta sigui stroba formashon di nubianan signifikante, di manera ku un wer generalmente seku lo prevalesé riba nos isla.
Kondishon di laman: Por lo general moderá ku altura di olanan entre 1 i 2 meter (3 i 6 pia). E olanan di mas haltu lo ta riba laman habrí. Ta konsehá botonan chikí pa no alehá muchu for di kosta, ya ku e bista general lo ta limitá pa e stòf di Sahara.
Sistemanan tropikal signifikante: Ningun.
Fenómeno spesial: Ningun.
Perspektiva te djamars mainta: Parsialmente nublá, seku i un visibilidat redusí.
Meteorólogo: Vrutaal.


text:
Casonan activo ta casi 300 --- ORANJESTAD (AAN): Riba diamars, Departamento di Salud (DVG) a indica cu segun resumen persona a recupera y un total di 72 caso nobo di COVID-19 a keda registra di cual 23 ta no-residente.
E cifranan aki ta representa un 'Positivity rate' bou di residentenan di 17%.
E cantidad di casonan activo di COVID-19 ta 284 y cantidad di fayecidonan relaciona cu COVID-19 ta 180.
Datonan ta ilustra casonan nobo di COVID cu un averahe semanal di 37 caso pa dia y un averahe di 'positivity rate' semanal di 18% pa dia.
Actualmente na Aruba tin 10 persona interna debi na COVID di cual den ICU tin 2 persona y riba piso general tin 8.
Na Colombia tin actualmente 6 persona den ICU y ningun (0) riba piso general.


text:
Tin tres motibu di kon e ‘slotverklaring’ pa Kòrsou a keda rechasá dor di Konseho Insular di Kòrsou. Parlamentu di Antia (esta: ‘Staten’), sí a aprob’é pa loke ta trata e islanan di St. Maarten, Boneiru, Saba ku Statia.
Tres motibu
E motinunan ta:
1) Hende ku a siña kustumbernan ménos bon no ta akseptá fásil ku nan manera di biba tin ku kambia pa nan mes bon. Kòrsou a siña e kustumber di gasta sin reserva ounke no tin sufisiente entrada pa kòver e gastunan. E slotverklaring tin komo konsekuensia ku esei lo no bai asina fásil mas den futuro. Kòrsou ta spanta, pasobra e tin ku kambia di kustumber. It scares them shitless.
2) Korupshon ta e siguiente motibu. Un di e korupshonnan preferí ta pa duna kompanianan trabou di gobièrnu bou di e kondishon no-ekspresá ku parti di e aanneemsom tin ku haña su kaminda den kaha di partido òf asta den saku di sierto gobernantenan. Tur kos cash, naturalmente. Ku e sèn aki ta kumpra voto di hende durante kampaña. Esaki a bira otro kustum-ber ménos bon na Antia. Hulanda kier stòp esaki ku kòntròl severo. Kòrsou a spanta. Again, it scares them shitless.
3) Desgusto di e ‘makamba’ (pa no bisa odio). Herman Wiels, por ehèmpel, ta hasiendo su máksimo esfuerso diariamente pa kòrda tur hende ku bo mester sigui odia makambanan, kendenan - segun Wiels - ta inkonfiabel i hopi otro kos malu. Naturalmente, sklabitut i kolonialismo ta wòrdu tirá den e reseta aki, manera sous ku siboyo riba aros bruá. E hamber pa eksplotá e krimen di sklabitut pa mo tibunan polítiko no a ser plakiá ainda.
Kiko ta real?
Segun nos, niun di e motibunan aki ta real. Korupshon i mal kustumber no ta motibunan sano pa stanka progreso. Hulanda ta hasi mashá bon pa guia Kòrsou den direkshon di un bida ku ménos mal kustumber i di polítika mas sinsero i mas pa pueblo. Desgusto di Hulandesnan tampoko no ta motibu pa stanka desaroyo di bo isla. Rònt mundu enemigunan di antes a siña traha ku otro. Rekonsiliashon ta un birtut. Odio ta kontagioso i ta bira bèk pa bo mes. Asina ta ku Kòrsou a kuminsá odia no solamente makambanan, pero tambe e Sandom, e Portugues, e Arabir, Kuli i otro stranhero. Hulanda ta dispuesto pa paga hopi plaka pa yuda Kòrsou desaroyá i duna e pueblo un perspektiva nobo i mas amplio. Hulanda a ofresé pa hasi su máksimo esfuerso pa inkorporá Kòrsou den Union Europeo, algu ku mashá hopi pais ta anhelá. Durante último 50 aña Hulanda a yuda Antia generosamente ku sèn i asistensia tékniko. Ta yega un dia ku Hulanda a kaba di paga sufisiente daño i perhuisio pa e krimen di sklabitut. E dia ei a yega.
Referendum nobo
Hulanda no debe Antia nada mas. For di awor nos por traha huntu komo igualnan a base di boluntat liber pa bienestar di tur dos. Òf nos ta keda sin traha huntu, pero e ora ei Kòrsou mester akseptá konsekuensia di su eskoho. Pueblo di Kòrsou tin ku puntra su mes kiko e kier, independensha òf integrashon. E modelo di asosashon ku nos tin aworaki no ta bon mas ni pa Kòrsou, ni pa Hulanda. Ademas, e ta e opstákulo klave pa optené derecho igual. Solamente integrashon lo duna yu di Kòrsounan derecho soshal i ekonómiko igual ku Hulanda. Un referendum na Kòrsou riba e slotverk-laring no tin sentido pa motibu ku e ta un akuerdo kompliká ku mayoria di pueblo no por komprondé.
Hulandes Karibeño
E pregunta klave di e referendum ta: Independensha òf Integrashon. Kiko bo kier ta, Yu di Kòrsou òf Hulandes Karibeño? Si bo kier ta Yu di Kòrsou, e ora ei bo tin ku vota pa independensha. Si bo kier ta Hulandes Karibeño, e ora ei bo ta vota pa integrashon. Ta posibel pa tene un referendum asina awor, pa motibu ku e otro pregunta konstitushonal ya ta disidí kaba, es desir e islanan di Antia ya a skohe pa sali for di otro. E laso ku Hulanda, sin embargo, no ta kla ainda. Ban trese klaridat awor. Si pueblo ta vota pro integrashon, e ora ei e slotverklaring no ta problema mas. Úniko kos ku mester kambia e ora ei ta pa inkluí un klousula pa stipulá ku tur Hulandes Karibeño bibá na Kòrsou lo haña derecho igual ku Hulanda.


text:
Director di DIP (Departamento di Infrastructura y Planficacion, Haime Croes ta comparti riba nos mesun ‘food security’ cu United Natios ta recomenda cu aki na Aruba tin e posibilidad y tin hende cu ta bayendo den e rumbo ey y cu DIP a duna varios tereno, pa asina no depende di exterior.
Croes ta bosa cu un tempo no por a pensa esey, pero awo cu permiso di greenhouse, y bouwvergunning por wak cu spera hopi projecto di ‘local farmers’ manera e parti di Bucutu, y Kibaima cu ta esun mas grandi. Compania a cuminsa pone nan greenhouse pa produci lechuga y tomati cu ta un mercado grandi.
Tambe tin inversionista cu ta produci tomati, melon, patia y tin mas, e parti di crecimento y e mercado grandi pa Aruba. Croes tambe ta bisa cu mayoria di greenhouse a verleng nan huurgron pero ta keda esnan cu no a cumpli pa e 5 aña y ta pidi bek pa e tereno, e parti di expansion por tin pero tin cu wak pa asina por sa kico ta posibel.
“Nos ta traha a base di structura pa asina nos ta miho organisa y tin un miho control. Nos ta keda cu reto pa locual ta tereno, no ta un secreto cu DIP su instancia no tin e personal suficiente pa traha cune pero nos ta purba haci nos best cu locual cu nos tin”, e ta bisa.


text:
Uw ingezonden brief in de Knipselkrant Curaçao?
Stuur uw brief voor 17:00 uur naar emailadres: INGEZONDEN
Wij publiceren uw brief zonder deze in te korten.
De redactie van de Knipselkrant Curaçao is niet verantwoordelijk voor de inhoud.
Ingezonden stukken die beledigende of discrimeneerende taal inhouden worden door ons niet gepubliceerd.
Vandaag klom ” G. MATHILDA ” voor ons in de pen…………..
MINISTER BALBORDA, Mi tin mas di 33 aña bibiendo den Pietermaai den kaya W.P. Godett. Te ku un par di aña atras si bo bisa un persona bo ta biba den Pietermaai, su nanishi ta trèk bai ariba di e oló di atrako, ladronisia i vandalismo den e area. Kon bo por yui! Ta e pregunta ku bo ta haña. Pietermaai small a bira un Santana di crimen. Santana ya ku ningun krimen ta ser solushona dor di polis, kaso spiritu. A bai un karta firma pa diferente habitante pa sra Gezaghebber (2009) suplikando pa laga instala sikiera 2 camara den ka Wilson Papa Godett i 2 den Nieuwstraat pa por yuda baha i resolve ola di crimen den Pietermaai. Te awe nada nada a sosede. Nada nada (t)asosede, ni un reakshon riba e petishon. Tambe a pidi (fo’i 2006) pa marka e strepi riba kaya Wilson Papa Godett pa duna mehor direkshon di trafiko na automobilista i peaton. Silencio, nada, ni reakshon ni hechos di parti gobiernu (su departamentunan). Tòg nos gobiernunan ta papia ketu bai di Kòrsou riba lista mundial di monumento. Awor un grupito a pensa kon ta hasi pa reskata e (sobra) monumentonan i trese bida bèk den Pietermaai i elimina e ‘Santana’. Mi ta kompletamente di akuerdo ku si tin regla, esaki mester ser sigui i mester kontrola. Pregunta ta unda Gobiernu (i su departamentunan) ta keda ku nan tarea, nan obligashon di yuda e desaroyado pa e desaroyo por kontinua, sigui krese i stimula asina mas desarayo manera e projekto di Mega pir na Pietermaai/ Marichi i projekto Waaigat di direktor di Banco di Caribe. E desaroyo(nan) den Pietermaai ta pa Kòrsou, su pueblo, su ekonomia, su turismo, soshal, suparti di bibienda etc. Sr. Balborda, gobiernu tin ku traha konhuntamente i di forma konstruktivo na desaroyo di e area, na desaroyo di Kòrsou. Asina Kòrsou i su pueblo por bai dilanti, por tin prosperidat i produktividat. Ta esaki nos ta verwacht di nos gobiernu i su departamentunan. Sr. Balborda ban traha huntu, kopera ku otro di forma konstruktivo pa bienstar di nos Pais Kòrsou. Un turista ta kana saka portret den Kaya W.P.Godett ta bisa ku un smile: ‘This is a nice place’. Sure, I have equal thoughts madam mi ta konteste. ‘Yes, thanks for sharing’ e turista ta agrega i ku un smile e turista sigui kana.
G. MATHILDA
Curaçao
Advertentie


text:
Museo Arqueologico Nacional Aruba (MANA) ta satisfecho cu hunto cu Biblioteca Nacional Aruba a logra pa hiba e exposicion temporario “Lasonan Caribeño” (Caribbean Ties) na biblioteca San Nicolas. Dos aña despues cu a habri ‘Lasonan Caribeño’ na MANA, sra. Ruby Eckmeijer, consehero di cultura, prepresentando Minister di Cultura, Xiomara Ruiz, a habri e exposicion menciona na San Nicolas. E evento tambe ta conmemora Dia di Museo 2021 cu mundialmente ta ser celebra rond di 18 di mei. E exposicion ta habri di dialuna pa publico di diabierna di 8’or di mainta pa 5’or di atardi y diamars ta keda habri te 7’or di anochi. E exposicion lo ta na biblioteca San Nicolas pa tres luna.
Cu e tema di Dia Internacional di Museo 2021 di e ‘International Council of Museums’ (ICOM), ’E Futuro di Museonan: Recupera y Reimagina‘, ta enfoca riba con e museo di futuro por enfrenta e retonan actual. Aña 2020 a trece hopi cambio y esaki ta un tempo fundamental pa museonan pensa con pa sirbi nan comunidad den e era nobo aki. Alabes mester experimenta cu formanan pa trece informacionnan cerca di publico. Cu e re-alocacion di ‘Caribbean Ties’ ta trece e exposicion aki mas cerca di publico di San Nicolas y vecindario. A reconstrui e exposicion parcialmente paden, den e hal di biblioteca San Nicolas cu un parti pafor bou di e afdak prome cu drenta. Asina a haci ‘Caribbean Ties’ accesibel na un publico mas amplio.
E exposicion aki ta resultado di un colaboracion entre e proyecto NEXUS 1492 di Universidad di Leiden, Fundacion 1403, MANA, diferente instancia Caribense y MUSEON na Hulanda. Den cuadro di e proyecto di NEXUS 1492 a investiga durante 6 aña e historia indigena di Caribe for di e tempo prome cu Columbus. E resultado ta un historia for di punto di bista di e indigenanan y no for di punto di bista di e Europeonan. Lasonan Caribeño a habri na mei 2019 na Aruba, Hulanda y diferente pais den Caribe. E exposicion ta subraya e similaridadnan den Caribe, cu ta resultado di nos herencia comparti.
Si bo kier sa mas di historia di Caribe y Aruba miles di aña prome cu Cristo te awendia, bishita e exposicion unico aki na biblioteca SN. Tin posibilidad pa acomoda scolnan y gruponan segun cita. Alavez tin materialnan educativo di e exposicion aki disponible pa scolnan. Por tuma contacto libremente na tel. 582-8979 pa haya sa mas.
Pa mas informacion tocante e exposicion sigui Museo Arqueologico Nacional Aruba, National Archaeological Museum Aruba, Biblioteca


text:
For di tempu di renobashon estatal direpente Hulanda a atkirí tres isla tropikal presioso denter di su frontera nashonal. Ademas ta islanan ku ta kompletamente diferente di Hulanda tratando di klima, naturalesa i organisashon. Pero ku tambe tin di aber ku problemanan ambiental i klimatológiko. Un desafio pa stipuladónan di maneho.
‘Saba ta un paraíso den Reino hulandes. E tin selva tropikal, e seru di mas haltu di Hulanda ta pará einan i su mundu supmarino ta ròntùit tremendo.’
Arjan Linthorst ta kímiko i miembro di direktiva di SMOC i su wowonan ta bria ora ku papia di bunitesa di Antia, sobretodo di Saba.
Aparentemente Saba i Boneiru ta e islanan ku mas ta traha riba nan maneho ambiental. Boneiru por ehèmpel a sera parti di su zona kostal pa sambuyadó, moda ku naturalesa por sigui su kurso den tur trankilidat. Saba ta atraé barku krusero chikí konsientemente i ta invertí den turismo ekolóhiko. Sabí pasó ta nèt e hendenan ku pòtmoni yen di plaka ta biaha ku barku chikí eksklusivo.
Papel mas prominente
Noshon ambiental ta diferensha di isla pa isla, Linthorst ta atmití. Pero mayoria antiano no sa mashá di medio ambiente i klima. E ta kompar’é a base di e kantidat di shushi di kaya. ‘Na Saba tin muchu ménos shushi pafó ku na Kòrsou, meskos ta konta pa Sint Eustatius. Na Sint Maarten i Boneiru tin basta potoshi ainda, pero ta Kòrsou t’esun mas shushòu. Ounke ku e situashon di último 15 aña a drecha.’
Na tur isla maneho ambiental ta supos di hunga un papel mas prominente. ‘Ta p’esei Antia mester pèrkurá pa emishon di CO2 (dióksido di karbon) pa kada habitante baha drástikamente.’
Refineria Isla
Apesar di e kantidat abou di habitante, Antia ta bastante shushòu. Segun un rapòrt di 2009 di Carbon Dioxide Information Analysis Center, Antia den su totalidat tabata pará riba puesto number tres di tòp 10 di mayor emishon di CO2 pa kada miembro di poblashon. Ta estadonan petrolero Qatar en Kuweit so tabata pió.
E kousa prinsipal ta refineria Isla na Kòrsou. For di aña 2000 ku a lanta Stichting Schoon Milieu op Curaçao (SMOC) e ta maha na kabes di Isla. SMOC ta bisa ku e refineria ta okashoná daño serio visibel na medio ambiente i salubridat públiko.
Related articles
Na 1985, tempu ku Shell a bende e refineria pa un florin, a añadí e klóusula ku no por reklamá e kompania pa eventual daño na medio ambiente. Pa e motibu akí limpiamentu di e lago di asfalt na e fábrika ta pa kuenta di gobièrnu di Kòrsou. ‘Nan tabata sa ku e refineria tabata sòru pa problema, pero no tabatin otro opshon’, asina Linthorst ta konta. Siere di e refineria lo tabata funesto pa kupo di trabou.
Kasonan hudishal
E kurasoleñonan mes ta rebeldiando tiki tiki, pasó nan ta teme pa nan trabou. Ta p’esei Hulanda tin e obligashon di yuda, segun e miembro di direktiva di SMOC. ‘Hulanda mester hasi uzo di e funshon di garantia. Es desir ku ora ta trata di gobernashon inkompetente, gobièrnu sentral mester intervení.’
SMOC ta metí den vários kaso hudishal i e ta haña ku dinamismo di Hulanda no ta mashá di gaba. ‘Si no hasi pa kaba, nos ta bai Korte oropeo pa Derechi di Hende. Anto kisas nos lo demandá estado hulandes. E ora ei por ta minister Donner (Asuntunan Interno i Relashonnan den Reino) hasi un tiki mas purá.’
Edukashon di Naturalesa
Awor ku Hulanda ta responsabel pa Islanan BES, kisas lo bin algun kambio riba terenu di medio ambiente i klima, asina Linthorst ta spera. Medidanan no tin mester di stroba progreso ekonómiko. Al kontrario: Ref di koral ta sumamente vulnerabel pa keintamentu i asidifikashon di awa di laman (e ta bira zür), konsekuenshanan importante di kambio di klima. Lo kumbiní ekonomia si limitá daño den naturalesa.
Pero e noshon akí mester desaroyá. Ku enseñansa por kontribuí ku esaki el a ripará durante un proyekto en koperashon ku Carmabi, e sentro di investigashon marino na Kòrsou. Much’i skol a drenta aw’i laman, armá ku snòrkel i buki pa anotá kos, pa opservá konglomerashon di piská alrededor di ref. A publiká nan investigashon den School Science Review .
‘Mi tin gana di mira un tipo di organisashon asina lanta for di tera na tur isla. Pa plaka drenta pa formashon di dosente, i pa tur alumno haña e oportunidat pa mira kon bunita e islanan ta. No bou di awa so, sino riba tera tambe. E or’ei sí nos ta trahando riba noshon ambiental.’
Tradukshon: Sharon Cicilia di Redakshon Aworaki


text:
Diaranson ultimo, Conseho di Minister di Reino no a dicidi ainda riba e peticion di gobierno di Aruba, pa reinstitui e reduccion salarial di trahadonan publico di 12.6% y como tal esaki ainda ta keda algo riba mesa.
Benny Sevinger, miembro di fraccion di AVP, a mustra cu si antes tabata sr Knops, awor ta sra van Huffelen ta bolbe desenmascara Prome Minister Evelyn Wever Croes, papiando cosnan cu no ta berdad.
“Ya caba trahadonan publico a descubri for di aña pasa cu e decision di Prome Minister pa reduci salario di trahadonan publico cu 12.6%, no tabata pa yuda esunnan cu a perde nan trabou durante di e pandemia pero cu esaki tabata pa gabinete Wever Croes I usa pa mustra Hulanda cu a baha gasto di personal.
Ya caba Raymond Knops for di masha dia caba a mustra cu ta Prome Minister di Aruba a presentga e proposicion aki y cu Hulanda a sostene esaki tambe y mesun cos ta e decision di reduci gastonan den cuido medico riba custa di pueblo.
Awor cu tin un Secretario di Estado nobo den persona di Alexandra van Huffelen, ta sali otro berdad amargo caminda pensionadonan a entrega 50% di nan gelijkbedrag a base di decision di gabinete Wever Croes, sin cu nunca Hulanda tabata sa di esaki.
Ta mas cu claro cu e mandatario Hulandes a keda sorprendi y a mustra cu esaki no por, cu no por mishi cu entrada di pensionadonan cu ya caba ta confrontando cantidad di retonan financiero y hopi no por mantene cabes riba awa.
Te awo van Huffelen ta mustra cu e accion aki di kita placa for di pensionadonan, no ta algo cu Hulanda a exigi ya cu nan no tabata sa mes cu gobierno di Evelyn a tuma e medida aki contra di pensionadonan.
Pues mentira tras di mentira Prome Minister ta sigui presenta na pueblo di Aruba y awor cu Conseho di Minister di Reino ainda no a bay di acuerdo cu e peticion di gobierno di Aruba riba e reduccion salarial di trahadonan publico, awor gobierno kier punta dede riba Hulanda atrobe.
Awor gabinete Wever Croes tin cu saca e placa aki di reduccion salarial for di otro caminda, for di presupuesto 2023 y esaki ta bay nifica cu ta pueblo lo tin cu bay atene su mes na e consecuencianan aki di otro mal decision di gobierno di Evelyn Wever Croes.
Ta di spera Prome Minister busca un forma pa duna e pensionadonan e par di miyon cu nan a kita inhustamente for di nan pa dos aña sigui y busca den su grupo grandi di coordinadonan na unda e por saca e placa aki pa pensionadonan,” Parlamentario Benny Sevinger a declara.


text:
ORANJESTAD: Diamars atardi den ambiente ameno hunto cu invitadonan special na Biblioteca Arubiana a tuma luga presentacion di e buki di poesia ‘Emocion den Palabra’ di sra. Letitia Wever. Un coleccion di poesia hopi bunita y interesante pa lesa. Minister Endy Croes hunto cu colega Minister Evelyn Wever – Croes tabata presente ne ocasion special aki. Minister Endy Croes a expresa cu pe ta un gran honor pa por a presencia lansamento di e buki cu ta compila un cantidad di poesia. ‘Nos por a scucha algun di nan un rato pasa cu hala hopi atencion pero sigur ta refleha e manera di sra. Letitia cu mi conoce for di tempo di Directie Geneesmiddelen’ e mandatario a enfatisa. E manera directo cu sra. Letitia ta, si e tin algo pa bisa bo, e ta bisa bo esaki directo e no ta bira rond di loke e kier bisa bo y esey mi por a sinti tambe den su poesianan con e ta expresa esaki a traves di emocion.
Sra. Letitia a dedica su butishi di poesia na su ruman sra. Marie Odette Dabian-Wever y su difunto esposo sr. Miro Dabian kendenan tabata e motornan tras di e publicacion di e poesianan. Na un forma unico cu santo blanco sra. Marie Odette Dabian-Wever a bendiciona e buki di poesia “Emocion den Palabra” di su ruman sra. Letitia Wever .
Por ultimo Minister Endy Croes ta felicita sra. Letitia Wever pa un bunita buki di poesia, manera sra. Wever a bisa no tabata facil pero no a ‘give up’ y a sigui traha duro a traves di su emocion y cu perseverancia pa logra su meta final cual ta pa e buki wordo lansa. Pabien tambe na tur cu a duna un man den e trayecto como tambe na patrocinadornan cu a contribui cu un bunita obra cu sigur tur Arubiano mester tin den nan coleccion. Masha masha pabien sra. Letitia y danki pa comparti bo emocionnan cu nos.


text:
DIMAS ta conoce diferente sorto di permiso di estadia a base di un laso familiar. E permisonan aki taestrictamente pa e nucleo familiar directo di e garante y por consisti di e esposo(a) of pareha y yiunan menor diedad.
Nos ta conoce e permisonan di reunificacion familiar unda cu e garante ta bibando di forma legal na Aruba y yacaba tabatin un laso familiar cu un persona di otro nacionalidad bibando na su pais di origen.
Tambe nos taconoce e permiso di Formacion familiar unda cu dos migrante residencia y cu un status legal na Aruba ta dicididi forma un famia.
Un permiso di reunificacion of formacion familiar no ta duna e persona e derecho automaticopa e por traha. Den caso cu e persona cu ricibi e permiso di reunificacion kier subi mercado laboral e lo tin diwordo someti na e arbeidsmarkttoetsing y lo tin di por entrega un documento positivo di DPL hunto cu suaplicacion di permiso.
Actualmente tin un stop riba e prome permisonan di reunificacion familiar desde december 2020 a base di ecambio den maneho di admision relaciona cu COVID19.
Na e momentonan aki prome peticionnan direunificacion familiar ta solamente posibel si e garante ta cay bou di e siguiente categorianan y ta cumpli cu eentrada minimo di 2040 florin pa luna:
Articulo 1: considera como un Arubiano
Articulo 3: admisibel pa ley pa motibo di funcion/tipo di trabou, nacionalidad.
Articulo 7a: firma liber.
Articulo 7: permiso laboral pa funcionan vital manera key person, beroepspersoon, kennismigrant,rentenier, inversionista.Condicionnan cu ta mara na un permiso di reunificacion familiar
Den caso cu e garante tambe tin un permiso, e valides di e permiso ta core pareu cu esun di e garante.
E garante y e doño di e permiso ta biba y ta inskribi riba e mesun adres.
Si e garante (hoofdaanvrager) su peticion di permiso wordo nenga pa cualkier motibo, esaki tinconsecuencia pa esnan cu ta depende di dje pa haya un permiso por ehempel e pareha y/ of yiunanmenor di edad.
Desde december 2018 e esposo(a) di un persona cu ta wordo considera como Arubiano of cu taadmisibel pa ley mester tin 5 aña un permiso di reunificacion familiar y despues di 5 permiso e parehapor bin na remarke pa un verklaring di articulo 3 G.
E persona cu ta para garante pa un persona cu ta haya un permiso ta esun cu ta responsabel pa epersona den su totalidad por ehempel si e persona haya un accident, comete un acto contra ordenpublico/salubridad publico of hasta ora cu e fayece.
Pa tur permiso temporal ta conta cu e peticionnan di renovacion ta wordo evalua cada aña a base di erekisitonan cu ta necesario.Motibonan pa cual un peticion di permiso por wordo nenga ta entre otro:
Garante no tin e entreda suficiente pa sostene e famia, sea cu e la perde entrada parcialmente of aperde trabou of e compania unda tabata traha a bay failliet.
DPL a duna un conseho negativo riba e arbeidsmarkttoetsing.
A haya e persona trahando (na un otro compania).
E persona a wordo deporta y e orden di deportacion ta indica cua ta e termino di tempo cu e no pordrenta Aruba.
Na momento cu e peticionario no a duna informacion correcto of completo cu lo a duna indicacion culo ricibi un negacion riba e peticion.
2 Si e persona ricibi un castigo pa ley y wordo encarcela.
Den caso cu e persona ta forma un peliger pa orden publico, bienestar en general, salubridad publico,seguridad general of pa proteha e mercado laboral di Aruba.
Of un combinacion di e motibonan ariba menciona.Si e circumstancianan cu a haya permiso a cambia
Muchanan cu tabatin un permiso di reunificacion familiar y a bira mayor di edad por pidi pa un permisodi Voortgezet Gezin mientras cu e ta biba na e mesun adres di e mayor cu ta su garante y ta bayendoun skol reconoci.
E pareha cu tin mester di un permiso ta abandona Aruba na momento cu su situacion cambia of e lo tindi drecha su status legal door di buska un persona pa para garante pe den e termino di 3 luna.
Den caso cu ta trata di un divorcio di un matrimonio di 5 aña of mas sin yiunan cu a nace di e relacionof personanan cu a haya yiunan Arubiano cu nacionalidad Hulandes durante di e matrimonio.
E pareha cu mester di un estadia legal y ta desea di keda Aruba por entrega un peticion pa un permiso Bijzondereband met Aruba. Pa cu e caso aki e persona lo mester pasa e proceso di DPL cu un conseho positivo namomento di enrtega su peticion di permiso na DIMAS.
Den caso cu tabatin un permiso di convivencia (verblijf bij partner) si e persona ta desea di keda Arubae lo por pidi un cambio di permiso pa un permiso laboral, e persona lo wordo someti na earbeidsmarkttoetsing.
Di otro banda e pareha cu no ta desea di para garante mas pa e otro persona por entrega un peticiondi intrekking di e garantia y por haci via di nos website www.dimasaruba.aw via di nos e-helpdeskGarantie Intrekking /Retiro de Garantia.
Den e ultimo añanan DIMAS a mira e siguiente tendencia:E cantidad di peticionnan cu indole familiar entre 2018 pa 2020 den su totalidad ta bahando.
Si mira e cantidaddi prome peticion entre 2018 pa 2020 esaki tambe a baha drasticamente y nos ta premira cu esaki lo sigui bahaden e aña 2021 mirando cu tur prome peticionnan di reunificacion familiar a wordo para te cu proximo aviso.E tarifa di e permisonan cu indole familiar:
Pa un permiso cu e persona no ta traha: e prome permiso ta costa 165 florin y renovacion ta costa 140florin.
Pa un permiso di bijzondere band unda e persona por traha ta costa 1265 florin pa e prome aña.
Pa un renovacion di permiso di reunificacion familiar of bijzondere band unda e persona por traha ta costa 640 florin.
Deposito pa e prome permiso ta depende di e nacionalidad di e peticionario y por varia entre 1000 lorinpa 4500 florin DIMAS ta recorda na su clientela cu ta importante pa tene na cuenta cu e permisonan mester wordo renovacada aña y e ta keda e responsabilidad di e peticionario pa entrega e peticion na tempo.
Esaki por evita cualkierinconveniencia por ehempel cu e persona ta keda sin AZV of relaciona cu futuro peticion pa naturalisa pa evitaun buraco den su estadia.
E ultimo parti aki ta hopi importante na momento cu muchanan crese y kier adheri enacionalidad Hulandes ora cu dicidi cu lo kier bay studia na Hulanda.


text:
Hubert Dirks presidente di FTA ta bisa cu a bin for di nan miembro cu gobierno lo a duna permsio na doño di edifcio pa habri casino pa cuminsa opera, pero un casino diferente, cu solamente machine y no live games, esey pa nan tabata preocupante.
Ta conoci cu den e mundo di casino ta pasando momentonan dificil y ta trece consecuencinan pa e trahado den e sector aki. E ta bisa cu nan a bay cerca minister concerni cu ta entrega permiso, sr. Andin Bikker pa trece claridad.
El a informa cu e permiso ta standard cu ta exigi cu mester cantidad di mesa wega live pa e casino por haya e permiso y cu no solamente lo opera cu machine ‘esey no ta e caso’. Sin embargo e preocupacion ta cu tin cantidad di casino cu ta bayendo malo.
Esey ta pone cu hende ta bay cas, ta keda sin trabou. E ta bisa cu ta di suma importancia pa ora un casino kier bin opera, despues di screening tambe mester exigi un suma di placa pa deposita na banco central, en caso cu crisis dal e compania, por lo menos e por paga salario pa trahado y belasting pa un periodo.
“E regla aki tin cu introduci pa asina evita cada trahado keda perhudica na final di dia, anto e compania ta bisa cu no tin placa pero e ta keda cu tur y get rid di trahado”, sr. Dirks ta expresa riba e punto aki.
E ta bisa cu esey mester bira un ley pa asina tur operador por cumpli cu exigencia aki. Nan a papia cu minister di husticia pa e cambio di ley y a keda di haya contesta.
Pa locual ta mundo di casino mes, sr. Dirks ta bisa cu cu tin demanda pa opera casino na Aruba, e interes ta keda habri. pero mester ehecuta y aplica nos leynan pa trahado y pueblo y tene control riba esaki.


text:
(NLTimes) – Hulanda por construi por lo menos 11,500 vivienda nobo si haci uso di e 1,622 oficinanan bashi y bandona den e pais, segun un analisis conduci pa consehero di propiedad Cushman & Wakefield.
Mas o menos 665,000 meter cuadra di espacio pa oficina ta inmediatamente adecua pa converti den vivienda. Aproximadamente 2.1 miyon meter cuadra di espacio ta sin uso actualmente na Hulanda. Sinembargo, no ta tur ta inmediatamente adecua y cla pa converti den vivienda, por ehempel, pa causa cu e edificio ta na un localidad di industria. Si e tipo di estado industrial aki keda procesa completamente y converti den un area residencial, Hulanda lo por crea mas di 11,500 vivienda.
Edificionan den e provincia pafo di Randstad tin e potencial mas grandi, mirando cu e espacio den Randstad ta un poco abao, sinembargo e cantidad di espacio disponibel cu ta rondona Randstand ta keda aumenta.


text:
The content originally appeared on: Diario
Mester splica Pueblo salud di e 283 Miyon cu a bira 653 Miyon — *”Shelter in place” pa Imsan si hospital produci peliger di contagio — *DIARIO a adverti pa e mundo di magia y e menasa pa salud di Pueblo
ORANJESTAD(AAN)—Na 1972 a construi un hospital nobo pa Aruba. Na 2011, Horacio Oduber Hospital a bira un asunto politico di cinco strea como parti di e proyecto “Bo Aruba”.
Si lesa loke e controlador oficial di placa di Aruba, Algemene Rekenkamer Aruba, a skirbi den su rapport, por mira cu for di momento cu a inicia cu e proyecto renovacion y ampliacion di hospital na 2011, e centro di salud a bira un mundo di magia y un peliger pa salud di Pueblo.
No tabata tin placa. Pero Gobierno Eman a produci placa riba papel. E placa riba papel a origina di fondo di Pueblo, cu no tabata tin placa, pa origina den hospital.
Ora lesa loke Algemene Rekenkamer Aruba ta trece dilanti di henter proyecto, mester conclui cu for di e momento cu a cuminsa cu e renovacion, mester a spera cu bom tras di bom lo a rementa caminda hende ta busca nan salud.
Nos ta bolbe na e punto cu no tabata tin placa pa ampliacion y renovacion di e hospital. No tabata tin placa. Nos ta bolbe ripiti.
No tabata tin e 283 Miyon Florin cu tabata necesario pa construi e Hospital, cu a wordo construi y a wordo tranforma den un debe di 653 Miyon cu Aruba mester a paga finalmente.
Tur e informacion aki ta bini di Algemene Rekenkamer Aruba pues no ta algo cu DIARIO a inventa.
A logra reconstrui y amplia e hospital sin compas di un asina yama “project dossier”?
Facil. E fundacion di Gobierno SOGA a financia e proyecto. Pues e Fundacion di Gobierno cu no tin placa, a financia e proyecto pa cual el a haya tereno den erfpacht di Gobierno, cu a cobra SOGA erfpacht.
SOGA, cu ta di Gobierno, a huur e hospital na Gobierno, cu na su turno a huur e hospital na e Stichting Ziekenhuis Aruba pa asina e circulo cera.
Durante 29 aña Stichting Ziekenhuis Aruba ta paga huur na Gobierno loke ta nifica cu Stichting Ziekenhuis Aruba mester cobra Pueblo di Aruba durante 29 aña sigur tur loke gasto di Hospital ta representa cu no ta solamente e huur cu mester paga Gobierno den un proyecto cu te na momento cu a caba cu e rapport na 2017, tabata costa Gobierno 653 Miyon.
Pa haci e situacion mas serio, den e fantasia total di hospital nobo, a lubida sala di operacion mientras problemanan tecnico te awe tin hospital den cuido intensivo.
Na e momentonan aki henter e base ridiculo pa a yega na e hospital ta den sala di Corte tambe caminda SOGA y SZA ta bringa otro pasobra no ta logra entre otro pasa e cierto espacio di uno pa otro.
E lugar caminda Pueblo mester lucha pa su salud, den un tempo di crisis mundial di salud, e proyecto ta haya su culminacion.
Cualkier mucha chikito cu tuma nota di e forma cu a base di “Bo Aruba” a introduci e proyecto, lo hari.
Awe Aruba ta biba cu e realidad di un hospital, cu ta entrega prueba pa e motibo cu Reino a introduci supervision na Aruba na 2014 pero tambe e dolor di un pueblo cu mester paga pa un hospital cu no ta honra e exigencianan constitucional, legal, cu un hospital mester brinda na pashentnan.
Den e situacion aki, mester bay mara Imsan na Hospital? Mester uni Imsan, cu a duna prueba di su derecho di existencia, den matrimonio cu hospital?
Nos a tuma nota di reaccionnan durante siman pasa. Nos ta di acuerdo cu por ehempel Alvin Molina cu a trece dilanti e necesidad di Pueblo di pariba di brug pa haya asistencia na Imsan.
Na momentonan di yobida cu caretera inunda, trafico pisa, e cuido cu Imsan ta capaz na brinda, ta importante pa scapa bida di hende.
Horacio Oduber Hospital mester di solucion structural y mester cuminsa splica Pueblo pakico su prijs ta asina halto.
Kico ta e gastonan cu ta peso finalmente pa AZV tambe, ta nifica pa Pueblo.
Na e momentonan aki, no mester papia di fusion di Hospital y Imsan. Durante pandemia “Shelter in Place”, isolacion, tabata e mihor remedi contra infeccion.
Si Imsan ta duna bon resultado, ta logico cu no ta trece cambio pero ta bay busca solucion pa HOH.
Papia palabra cla cu Aruba, cu a bira victima di engaño politico cu construccion di hospital.


text:
The Bottom, Saba – Stichting Pensioenfonds Caribisch Nederland (‘PCN’) resientemente a presentá su plannan pa renobashon di hotèl/bar/restorant Scout’s Place na gobièrnu insular di Saba. E intenshon ta pa kuminsá ku e renobashon den e di tres kuartal di e aña akí.
Gobièrnu insular ta entusiasmá ku e diseñonan preliminar. E presentashon di e promé diseñonan pa restorá i amplia e edifisio ikóniko akí tabata hopi impreshonante, asina diputado di Turismo, Bruce Zagers, a deklará. “Scouts Place semper tabata importante pa Saba, no solamente pa turismo, pero tambe komo parti di nos patrimonio kultural. E desaroyo planiá di e edifisio akí lo duna un impulso importante na ekonomia di nos isla i na nos produkto turístiko. Ta hopi alentador pa mira proyektonan manera esaki desaroyá, kaminda e enkanto i arkitektura tradishonal lokal ta haña prioridat.”
Participatiemaatschappij Caribisch Nederland (‘PMCN’), e vehíkulo di invershon di PCN, ta kontentu ku e resepshon positivo di e representantenan di gobièrnu insular. Walter Blijleven, direktor di PMCN: “Nos esfuerso ta dirigí riba kreashon di un futuro nobo i briante pa Scout’s Place, kaminda ta duna e pasado gloria e lugá ku e meresé. Nos forma di traha lo ta karakterisá pa un manera natural i duradero, kaminda lo bolbe hasi uso di òf remplasá e elementonan esensial i karakterístiko, manera e famoso dekorashonnan ‘gingerbread’. PMCN tin tur konfiansa ku e Scout’s Place nobo lo bolbe logra atraé hopi turista di estadia pa Saba.”
PMCN na e momentunan aki ta hasiendo e último trámitenan pa un estudio di faktibilidat. PCN su esfuerso ta pa kuminsá ku e renobashon den e di tres kuartal di e aña akí, bou di kondishon ku resultado di e evaluashon ta positivo. Mas despues lo duna mas detaye.
Lesa tambe:
- A selebrá Dia di Emansipashon na Isla’Riba
- Registro Sivil ta habri ora èkstra pa rekuperá sitanan pèrdí pa motibu di mal wer
- Di awor pa dilanti tèst na BonLab den kaso di keho di corona
- ‘Leerorkest Bonaire’ na Kolegio San Bernardo ta duna su promé presentashon
- Hopi apresio pa liderazgo di gezaghèber interino Nolly Oleana durante krisis di wer


text:
Tribunal Supremo di husticia na Venezuela a ordena na un sentencia publica pa e Diario El Nacional, pa critica e gobierno di cuestiona presidente Nicolas Maduro. Nan tin cu paga un suma di 13.6 miyon dollar pa diputado Diosdao Caebllo manera indemnisacion na un demanda pa daño moral. Cifra cu nan ta considera impagabel.
Corte a faborece Cabello, un di figura mas poderoso di chavismo, a trata di desprecio publico contra e persona, cu ta afecta su bida personal y familiar, asina manera su entorno social y general.
Diosdado Cabello, kende tambe ta prome vice presidente di Partido Socialista Unido di Venezuela, e partido di gobierno a demanda e media na 2015 despues di cu a publica informacion pa e diario ABC di Spaña cual tabata informa di parlamentario tabata investiga na Merca pa narcotrafico.
E Diario El Nacional, cu 77 aña di funcionamiento a rechasa locual ta considera un persecucion politico y hudicial pa parti di Diosdado Cabello na contra di accionista, directivonan y trahado.
“Nan no por a cumpra nos compania usando fondo publico, no por a somete nos na menasa, demanda di tur indole. Nan no por a doblega nos linea editorial”, e corant a informa riba un comunicado.
Ta aclara cu nan proposito nunca tabata pa difama, sino difundir informacion y opinion. Nan agrega cu sentencia ta carece di argumento huridico. Na final di 2019, e legislado a señala na su programa cu lo entrega na sede di El Nacional pa funciona manera un universidad di comunicacion.
Organisacion no gubernamental na Venezuela manera Espacio Publico y Instituto di Prensa y Sociedad (IPYS) a denuncia di forma reitera locual considera na un politica di Estado pa sigui y silencia medionan di comunicacion, en general esnan cu ta critica gobierno.


text:
Minister, a pasa 7 dia cu un parlamentario hulandes a culpa bo gobierno y esun anterior di escandolanan cu corrupcion y ainda bo no a reacciona! KIKO BO TA WARDA?
KIKO BO TA WARDA??????? Sea bo ta sera nan of baha na awa! Ta basta cu ladronicia di placa di pueblo y cu politiconan hulandes ta insulta nos pais! ELA BISA CLARAMENTE SERLIMAR! Kiko e sa cu abo no sa of no kier sa? Pa pueblo mes of hasta kizasa un ciego mes bisabo? BASHA ABAO! Be a MAN not a MOUSE!
Nota di redaccion: Opinionnan expresa den e remetido aki no necesariamente ta opinion di redaccion di awe24.com.


text:
E emperador nobo di Hapon, Naruhito, a inicia un era imperial nobo durante un ceremonia solemne realisa despues di e abdicacion di su tata. E ceremonia a tuma lugar riba e prome dia di e era imperial nobo, Reiwa, (bunita harmonia), cu lo dura durante henter e reinado di Naruhito. E emperadornan hapones no ta uza corona, y Naruhito a ricibi un spada y un joya, cada un den un caha lora den tela hunto cu un spiel, riba e prome dia di su deber oficial. Esakinan ta simbolonan di e poder imperial. Tur e elementonan uza den e ceremonia a ser duplica, ya cu e obhetonan real ta warda den santuarionan na e pais y nunca ta wordo mira. Den su prome discurso na e nacion, Naruhito di 59 aña, a hura pa actua segun e Constitucion y semper orienta su pensamento na fabor di e pueblo y ta na nan banda. Educa na Oxford, Naruhito tin su dilanti e dificil tarea pa continua cu e legado di su tata.
Emperatriz Masako Owada, tabata un diplomatico cu a renuncia su carera pa casa dia 9 di juni 1993, cu e principe heredero. Sin embargo el a haya dificultad pa adapta na e bida di e palacio real. Hopi tabata e speculacionnan cu e motibo di e depresion di Masako tabata door di e presion pa haya un yiu homber. Su embaraso a tarda y despues di varios tratamento di fertilidad y un aborto, el a haya su yiu muher Aiko dia 1 di december 2001. Dos aña despues, e Cas Imperial a revela cu e ta sufri di stres, pero e realidad tabata mustra cu e no a recupera totalmente. Masako a pasa varios aña cera den e palacio sin por a sali pa cumpli cu su compromisonan oficial. E yiu muher, prinses Aiko, no por hereda e trono debi cu e ta hende muher.
Reina Máxima y emperatriz Masako tin un amistad fuerte y intimo durante hopi aña. Prueba di esaki ta cu e poco biahanan cu Masako a abandona su retiro y sali for di su palacio, tabata pa bishita e pareha real na Hulanda. Na 2006 Masako hunto cu Naruhito y prinses Aiko, a pasa vakantie na Hulanda den un di e momentonan mas dificil pa Masako. Esaki door cu su cuña prinses Kiko a duna luz na un yiu homber, cu a kita Aiko for di e trono di sucesion. Na 2013 e pareha real hapones a biaha pa Hulanda y tabata presente na e coronacion di Willem-Alexander y Máxima como reina consorte. Na 2014 e reynan di Hulanda a haci un bishita oficial na Hapon y eynan Máxima cu ta conoci pa su spontanidad, a desvia di e protocol y el a duna Masako dos sunchi y un brasa.


text:
Aruba
Ivo Valdes (OPPA): LNT ta risca fondo di APFA sin cu gobierno por beneficia di esey
Tras reunionnan sosteni e siman aki relaciona cu e Landsverordening Normering Topinkomens (LNT), presidente di Organisacion di Pensionadonan Publico di Aruba (OPPA), Ivo Valdes a manifesta su preocupacion grandi pa e futuro di Algemeen Pensioenfonds Aruba (APFA). Den mesun rosea ta argumenta cu e inclusion di APFA den e ley aki no ta sirbi Gobierno di Aruba ningun proposito pasobra ‘ni un dipchi nan por haya di esey’, segun Valdes.
Cu e ley di LNT ta pa tur e NVnan di gobierno, esey si Valdes ta wak logica den dje pasobra gobierno ta hinca placa of tin placa hinca eyden, pero esey no ta e caso den APFA. “Gobierno no tin nada di haci cu APFA. Unico cu ta haci ta entrega e prima cu el a retene di e trahadonan y alabes e tin cu agrega su parti. E ta entrega esey na APFA y APFA mester traha esey pa trece un rendimento positivo sigurando cu despues di un cierto tempo, cu e trahado yega su edad di pension, e por cobra su pension sin peliger. P’esey e fondo t’ey. P’esey a privatis’e, p’esey el a bira independiente; pa gobierno no tin nada di mishi eyden,” Valdes a afirma.


text:
Kralendijk – Djaweps 5 di Ougùstùs 2021 den sala di pasangrahan a tuma lugá seremonia di naturalisashon. Shete persona a huramentá i seis persona a primintí dilanti di gezaghebber interino sr. Reynolds “Nolly” Oleana, ku esaki nan a haña e nashonalidat hulandes inkluso reglanan i deber i pasport hulandes.
Gezaghebber a trese dilanti ku e personanan aki ya tin sufisiente tempu bibá aki na Boneiru i ta kontribuí positivamente ku desaroyo di nos isla.
Lesa tambe:
- Biblioteka Nashonal Aruba ta organisá aktividatnan den fakansi grandi
- Kontrolaria General: gobièrnu i parlamentu no ta reakshoná riba petishonnan pa kòntròl ku nan mes a pidi
- Causeway Bridge na Sint Maarten tin problema pa sera bèk
- Kolegio ehekutivo i PDB tur dos lo konta tokante na biaha pa Hulanda riba djarason
- E aña aki atrobe hopi alumno a slag na SGB


text:
Kralendijk – Awe mainta kuerpo polisial a realisá 2 entrada hudisial relashoná ku lei di opio. Na e prome sitio a konfiská opium i a realisá detenshon di un homber di inisialnan R.E.W di 57 aña di edat i G.A.B di 22 aña di edat. Den bario di Lagun a detene un homber di inisialnan J.G.B di 51 aña di edat i a konfiska opium.
Lesa tambe:
- Biblioteka Nashonal Aruba ta organisá aktividatnan den fakansi grandi
- Kontrolaria General: gobièrnu i parlamentu no ta reakshoná riba petishonnan pa kòntròl ku nan mes a pidi
- Causeway Bridge na Sint Maarten tin problema pa sera bèk
- Kolegio ehekutivo i PDB tur dos lo konta tokante na biaha pa Hulanda riba djarason
- E aña aki atrobe hopi alumno a slag na SGB


text:
Den cuadro di e concepto di ley ontwerp-Landsverordening houdende wijziging van Boek 1 van het Burgerlijk Wetboek van Aruba en het Wetboek van Burgerlijke Rechtsvordering van Aruba in verband met het bevorderen van voortgezet ouderschap na scheiding (bevordering voortgezet ouderschap en zorgvuldige scheiding) firma pa Minister Bikker den un reunion dia 20 di April 2021, caminda mayornan lo tin di regla asuntonan concerni pa cu nan yuinan den un PLAN DI MAYOR mi lo manda boso splicacion di esaki.
Un PLAN DI MAYOR ta un contrato stipula pa ley na unda mayornan di muchanan menor di edad ta palabra riba preto cu blanco con nan lo comparti e responsabilidad di nan yuinan prome cu nan separa.
E contrato aki ta conta pa mayornan cu ta casa y ta bai divorcia, pa mayornan cu tin un geregistreerde partnerschap y/of un samenwoningscontract y ta bai separa, pero tambe e ta conta pa mayornan cu nunca a casa y simplemente ta biba hunto.
E idea ta cu e PLAN DI MAYOR lo bai ta disponibel riba un website den 4 idioma, Papiamento (traduci pa Sra. Olga Buckley), Hulandes, Ingles y Spaño. Una vez cu e website ta online, mayornan lo por download esaki gratis.
Den e contrato tin 9 tema principal, y cada tema principal tin algun articulo cu e mayornan por añadi of laga afo, dependiendo na nan situacion personal. E siman aki mi lo concebtra riba tema number 1.
E biaha aki nos ta concentra riba: Articulo 2 – Caminda di biba principal/mudamento/paspoort
2.1 E yiu(nan)/nomber di yiu(nan) tin nan luga principal di biba cerca su/nan mama/tata y lo ta inscribi riba su adres na censo. E lo tin derecho pa cobra e placa pa yiu (puntra tocante kinderbijslag Aruba).
2.2 Den caso cu tin un mudamento planea e mayornan lo consulta cu otro prome. (por amplia eventualmente dependiendo di e areglo di contacto).
2.3 E paspoort(nan) di e yiu(nan)/nomber … di yiu)nan) ta den poder di e tata/mama. E lo entrega e paspoort(nan) den caso cu ta necesario pa un vakantie den exterior.
Den e nulmeting hasi pa Centraal Bureau Statistiek Aruba a bin constata cu entre e mayornan encuesta, 60,3% no tawata regla nada pa cu nan yuinan prome cu nan separa.
Fuera di esaki tambe a constata cu mayoria biaha nan ta encontra conflicto pa loke ta trata e tema di unda e mucha ta biba y temanan rond di mudamento. Un PLAN DI MAYOR lo haci mas facil pa mayornan palabra y comparti nan responsabilidadnan pa cu nan yuinan prome cu nan separa.


text:
CBS
Centraal Bureau voor de Statistiek (Oficina Central di Statistik) funda na 1899, ta un institucion gubernamental Hulandes cu ta cumula informacion statestico over di e Reino Hulandes, na modo di bisa, di cada comunidad. E ta conoci manera CBS pa abrevacion. E ta un departamento di Ministerio di Asunto Social, Argicultura y Innovacion (Ministerie van Economische Zaken, Landbouw en Innovatie) y ta situa na Den Haag y Heerlen (na Hulanda). For di 3 di januari 2004 Statistico Hulandes ta un organisacion independisa of guango (Organo di Directiva Independiente).
E organisacion ta colecta informacion statestico manera, entre otro:
- crecemento economico
- prijs di consumido
- entrada di hende y trabou di cas (nucleo di famia)
- cantidad di populacion
- desempleo
CBS ta hiba un programa cu mester wordo ratifica prome pa Comision Central di Statestica; esaki ta un organisacion no-gubernamental cu ta proteha e imparcialidad, independencia, calidad, revelancia y continuidad di CBS segun e ley di CBS di 1996 (Wet op het Centraal bureau en de Centrale commissie voor de statistiek).
Otro link[editá | editá fuente]
- Centraal Bureau voor de Statistiek
- CBS di Aruba
- CBS di Antia Hulandes
- StatLine de online databank van het CBS
- Eurostat
- Centraal Bureau voor de Statistiek 1899-1967, gegevens van het Instituut voor Nederlandse Geschiedenis, 2007.


text:
Vincent van Gogh
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Vincent Willem van Gogh (n. 30 di maart 1853 - 29 di juli 1890 Zundert, Hulanda) miho conoci como Vincent van Gogh, tabata un pintor Hulandes.
E no tabata masha conoci den su bida. Durante su bida el a logra bende algun pintura so. Sinembargo, su fama a crece despues di su morto. Awendia e ta un di e pintornan mas conoci den historia. Su arte a influencia e curso di pintura moderno grandemente.
Van Gogh a cuminsa pinta cu su binti aña. Un di su miho trabou a keda completa dos aña prome cu su fayecimento. El a produci mas cu 2.000 obra di arte. Mas o menos 900 tabata pintura y 1.100 tabata pinta y gesketch. Asina mes, su trabou di arte tabatin masha influencia den arte di modernismo despues di dje. Awe un cantidad di su obranan ta exhibi den museonan rond mundo of ta na benta na prijs hopi halto.
Na december 1954 Museo di Corsou na Willemstad tabata e prome museo den Latino America y Caribe unda por a mira un exhibicion di Van Gogh.[1]
BidaEditá
Van Gogh tabata yiu di un pastor y a crece den un famia masha religioso. Vincent tabata masha emocional y no tabata confia den su mes. Entre aña 1860 pa 1880 finalmente el a dicidi di bira artista den pintamento. E tabatin dos romance tristo. El traha tambe sin exito den un boekhandel, como bendedo di arte y predicado. El a keda na Belgica unda el a predica pa studia arte.
Van Gogh a cuminsa su carera artistico pintando escenanan 'boerenlandschap' di naturalesa cerca di unda e tabata biba cu su mayornan. E tabata pinta kunukeronan Hulandes den nan realidad. E realidad aki no semper tabata uno glamoroso, loke otro artistanan di su tempo si tabata haci. Su pintura mas conoci di e epoca aki ta 'De Aardappeleters'. Esaki ta un di su obranan mas popular tambe. Den e prome temporada aki di su carera, Van Gogh tabata uza tononan hopi uza na Hulanda, esta colornan scur, sombra y tiki colornan briyante. Esaki a cambia pa medio di su experiencianan na Belgica y Francia durante su bida. Su arte a bay door di un transformacion di scuridad pa lus. E popularidad di colornan fel y briyante na Francia a motiv'e pa incorpora e colornan aki den su arte. Di e manera aki, el a purba di adapta su arte na e gusto frances y spera cu mas hende lo cumpra su arte.
Na banda di diferente artistanan frances, Van Gogh a ricibi hopi inspiracion di arte Hapones. Den e temporada rond di 1880, prints y sketchnan Hapones tabata hopi popular. Van Gogh a cumpra varios, haci replicanan y incorpora aspectonan di e estilo aki den su mesun arte. E influencia aki ta visibel den pinturanan manera 'Flor di Amandel' ('De Amandelbloesem').
Despues di un tempo tiki exitoso na Belgica, Van Gogh a bay biba na Paris hunto cu su ruman, Theo, cu tabata un comerciante di arte. Theo tabata conoce hopi artista famoso cu a yuda Vincent y influencia su arte. Durante su bida el a skirbi hopi carta pa su ruman y Theo tabata warda nan. Den un di su carta e ta papia tocante su sentimentonan fuerte pa bida y arte. Danki na e cartanan aki nos tin un bista di con su bida, estado mental y pensamentonan tabata.
Bibando na Francia, Van Gogh tambe a conoce Pisarro, Monet, y Gauguin. Esakinan a yuda e color di su pintura pa briy'e y pinta den slagen cortico cu e kwashi. El a invita diferente artista pa keda cerca dje den ' E cas Geel', pero Gauguin ta e unico cu a acepta e propuesta aki. Van Gogh su temperamento nervioso a haci'e un compañero dificil. Regularmente tabatin discusion y peleanan, verbal y tin biaha fisico, entre nan dos. Discusion tur anochi combina cu pintura tur dia a haci'e malo di salud. Durante un di e pelanan fisico aki, Van Gogh a corta e lobulo di su orea cu un blit di feita.
FayecimentoEditá
Van Gogh a dicidi di bay Arles, unda el a spera su amigonan lo compañ'e y yud'e busca un scol di arte. Na final di aña 1888, Gauguin a muda for di Arles, lagando Van Gogh. Despues di esey, Van Gogh a cuminsa sufri di atakenan di ansiedad, depresion y posiblemente psychose. Awendia ta specula cu Van Gogh tabatin problemanan mental cronico. El a keda un temporada den un institucion psikiatrico na Saint-Remy, Francia pa ricibi tratamento. Den mei di 1890 su salud mental a mehora y el a bay biba na Auvers-sur-Oise.
E orea corta e bira un simbolo cu a keda asocia cu Van Gogh te dia di awe. Su problema mental a bira asina serio cu el drenta un instituto pa cuido mental. Diesocho luna despues, el a purba comete suicidio door di tira su mes cu un arma di candela. El a fayece dos dia despues. Theo, cu tabata cu Van Gogh prome cu el a fayece, a informa cu su ultimo palabranan tabata "La tristesse durera toujours", cu kiermen "E tristesa lo dura pa semper" na Frances. E fayecemento di Van Gogh a afecta su ruman masha hopi mes. Seis luna despues, Theo a fayece.
Durante su carera cortico, Van Gogh a bende tiki pintura y tabatin hopi problema financiero. E tabata depende di su ruman Theo pa por sigui biba como artista.


text:
Oranjestad-
Oranjestad-For di basta aña caba nos a bin ta adverti Pueblo y Gabinete Emam cu e rumbo cu nos finanzas publico a tuma na man di Gabinete Eman no ta uno sostenibel y si nos sigi asina nos lo termina bou curatela di Hulanda. Nos a splica di e MEGADEBE y su consecuencia, pero hopi bou di un maipulacion fuerte a prefera di sera wowo y conforma nan mes cu e noticianan positivo den prensa. Pero awor e ora cero a yega. Nos Pais ta perde su autonomia financiero y mester pasa esaki over na Gobierno di Reino (lesa Hulanda) kende lo dicidi riba e cartera di nos Pueblo. Di e manera aki Gabinete Eman ta logra pone nos Pais bou curatela debi na e mal maneho financiero cu nan ta hibando.
Awor e realidad a toca na nos porta y ta manifesta su mes den e cantidad di medida cu Gabinete Eman ta introduciendo na nos Pais for di comienso di e aña aki. Asina bo ta haya e subida di prima di AOV, e subida di loonbelasting, cobransa pa recohe sushi, eigen bijdrage AZV di 3 florin pa remedi, cortamento den enseñansa, cortamento den onderstand y ainda falta mas na e lista largo di medida cu ta wordo prepara na e momento aki.
Tur e medidanan aki ta bin awor ya cu placa a caba cu Gabinete Eman y no por haya placa fia facilmente mas riba mercado internacional manera a bin ta haci e ultimo añanan. E cifranan di nos Pais no ta alentador pa niun inversionista y nan no ta dispuesto mas pa duna un interes pagabel pa nos Pais. Y mirando cu ya caba e gastonan di interes di nos Pais ta birando impagabel, nos no por permiti e luho di presta placa na e interes halto cu ta ser pedi. Fia suma grandi di placa na Aruba mes tampoco ta un opcion, ya cu asina Gabinete Eman lo “crowd out” e sistema financiero di nos Pais formalmente limitando cu Pueblo y negoshi por haya fianza pagabel stancando asina nos economia.
E unico salida pa Gabinete Eman awor ta haya e suma aki presta via Hulanda na un interes reduci. Pero e solucion aki tin condicionnan severo mara na dje. Hulanda no ta presta placa sin supervision di su mesun hendenan y sin tin hopi di bisa den e trahamento di presupuesto pa nos Pais. Pues condicionnan cu ta hala nos mesun organonan di conseho un banda y ta duna Parlamento di Aruba un brevet van onvermogen. Algo cu nos tabata sa di aña pasa caba ora cu Minister Eman a firma e Protocol di Diahuebs Santo na Hulanda.
Pues ta bisto cu e medidanan cu awe Gabinete Eman bou precion di Hulanda ta pasando riba lomba di Pueblo, ta nada mas cu e ehecucion di e Protocol di Diahuebs Santo pa asina por yega na placa pa por paga pa e deroche di placa di 4 aña di Gabinete Eman. Nos mester ta conciente di e hecho cu Hulanda no ta presta placa sin cu Ministernan Eman y Yrausquin demostra promer cu nan por tuma medida pa frena gasto y cobra Pueblo mas belasting. E curatela aki cu e perdida di nos autonomia financiero ta djies e comienso di kiko ainda falta pa bin pa nos, danki na e mal maneho financiero di Gabinete Mike Eman.


text:
Prome Minister Evelyn Wever-Croes: PROME CONCIERTO NACIONAL TAWATA UN EXITO ROTUNDO “Union ta nos forsa cu ta yuda nos surpasa tur reto”
Prome Minister Evelyn Wever-Croes:
PROME CONCIERTO NACIONAL TAWATA UN EXITO ROTUNDO
“Union ta nos forsa cu ta yuda nos surpasa tur reto”
Aruba, despues di 2 aña, por a cuminsa celebra nos dia nacional, nos dia di Himno y Bandera den grandi, manera como Arubiano, nos tin costumber di haci. Durante fin di siman, den porta di Dia di Himno y Bandera, riba Plaza Gilberto François ‘Betico’ Croes, a tuma luga varios actividad relaciona cu nos dia nacional. Prome Minister Evelyn Wever-Croes na e occasionnan aki a representa Minister di Cultura Xiomara Maduro cu ta den exterior pa trabou.
Durante e prome Concierto Nacional, Prome Minister a dirigi palabranan yen di emocion na pueblo di Aruba remarcando cu profin Aruba por sali despues di tanto tempo atrobe pa celebra nos dia di Himno y Bandera.
“Cuanto mi ta desea pa Aruba complete por mira e bista cu mi tin aworaki riba e plaza. Cuanto hende gozando, celebrando e hecho cu nos por sali y keiro atrobe. E ta un honor y un placer pa mi ta akinan awe nochi na e Concierto Nacional, e prome concierto nacional cu nos ta organisa den cuadro di celebracion di nos Himno y Bandera. Claro nos ta contento cu e libertad y espacionan cu nos tin pero porfin nos por celebra nos dia di Himno y Bandera. Nos ta celebra Aruba. Aruba chikito y simpel bo por ta pero si respeta”, Prome Minsiter a expresa.
Esaki tambe ta e tema e aña aki di nos dia di Himno y Bandera. Chikito y Simpel bo por ta, pero si respeta. Aruba ta un pueblo respeta pa e manera cu nos ta busca otro pa forma union.
“Ta e union ta nos forsa cu ta yuda nos surpasa tur reto. Ta e union ey a guia nos pa pasa den e peor crisis cu nos a caba di pasa aden. Berdad nos ta un pueblo hopi chikito di tamaño pero un pueblo cu gran cordialidad. Ban sigui fomenta e cordialidad aki, ban sigui fomenta y conserva e union aki. Na bienestar di nos mes y di nos yiunan. Nos pais ta bendiciona. Nos ta saliendo di e pandemia y nos a comporta nos mes di un forma sublime durante e periodo aki”, Prome Minister a duna di conoce.
Den nomber di Gobierno di Aruba Prome Minister a gradici Comicion Celebracion Dianan Nacional (CCDN) pa organisa e evento aki hunto cu Comision Promove Cultura, Fundacion Cultural di Festivalnan Folklorico y un y tur cu a coopera.
“Durante pandemia hopi biaha ma bisa, laga nos cuida y laga nos yuda otro, laga nos tey pa esnan mas vulnerabel pasobra nos ta stima nos mes, nos famia y nos ta stima Aruba y awe ban celebra e amor pa Aruba”, Prome Minister a enfatisa.
Prome Minsiter ta desea pueblo di Aruba, for di awo caba, un feliz dia nacional, un feliz dia di Himno y Bandera.


text:
Segun informacion no oficial nos a compronde cu e padrastro di e mucha Roshandrick Eugene Frans, 3 aña, a confesa di a mata e mucha y cu su curpa lo ta benta den un mondi na Savaneta. Ayera nochi a bay busca e curpa di e criatura y en berdad a topa cu esaki dera den un buraco den un mondi na Savaneta.
Roshandrick Eugene Frans ta e ruman chikito di Rishandroh Anastacia, 5 aña, cu a fayece den hospital siman pasa aparentemente por medio di maltrato severo.
Mas informacion concreto nos lo ricibi den un rueda di prensa di Ministerio Publico hunto cu Alto Comisario riba e asunto un djis aki programa pa 2’or di merdia cu caracter di urgerencia.
UPDATE: Vocero di OM Ann Angela a confirma cu a haya curpa di e mucha. Informacion oficial lo sigi aki rato.
Akinan por mira declaracion di officier di Husticia durante rueda di prensa urgente diamars merdia na Ministerio Publico.
Padrastro a confesa di mata e mucha perdi y su ruman grandi
#LOCAL #BREAKINGNEWS E padrastro a confesa di ta envolvi den morto di ambos mucha segun Ministerio Publico. El a declara cu e curpa ta dera na Savaneta anto en berdad a haya esaki. Fiscal Mayor Hans Klaver a hiba e prome palabra.E investigacion ta sigui.
Posted by Bon Dia Aruba on Tuesday, November 28, 2017